| verse,sanskrit_iast,sanskrit_devanagari |
| knarm_1.1,yenedaṃ svecchayā sarvaṃ māyayā mohitaṃ jagat / sa jayatyajitaḥ śrīmān kāyasthaḥ parameśvaraḥ,येनेदं स्वेच्छया सर्वं मायया मोहितं जगत् / स जयत्यजितः श्रीमान् कायस्थः परमेश्वरः |
| knarm_1.2,asti svastimatāmagryaṃ maṇḍitaṃ budhamaṇḍalaiḥ / khaṇḍitākhaṇḍalāvāsadarpaṃ kaśmīramaṇḍalam,अस्ति स्वस्तिमतामग्र्यं मण्डितं बुधमण्डलैः / खण्डिताखण्डलावासदर्पं कश्मीरमण्डलम् |
| knarm_1.3,yasmin prājyabhujastambhastambhitāhitavikramaḥ / trivikrama iva śrīmānananto balijinnṛpaḥ,यस्मिन् प्राज्यभुजस्तम्भस्तम्भिताहितविक्रमः / त्रिविक्रम इव श्रीमाननन्तो बलिजिन्नृपः |
| knarm_1.4,tena prajopasargeṣu vāriteṣu vivekinā / durniyogiṣu .. .. .. nīteṣu smṛtiśeṣatām,तेन प्रजोपसर्गेषु वारितेषु विवेकिना / दुर्नियोगिषु .. .. .. नीतेषु स्मृतिशेषताम् |
| knarm_1.5,vidagdhacūḍāmaṇinā kenacitkeliśālinā / vidvadgoṣṭhīgariṣṭhena kaścitsahṛdayo janaḥ,विदग्धचूडामणिना केनचित्केलिशालिना / विद्वद्गोष्ठीगरिष्ठेन कश्चित्सहृदयो जनः |
| knarm_1.6,hāsāyātītakāyasthacaritaṃ kartumīritaḥ / karoti tatprasaṅgena durācāraviḍambanām,हासायातीतकायस्थचरितं कर्तुमीरितः / करोति तत्प्रसङ्गेन दुराचारविडम्बनाम् |
| knarm_1.7,kṛtaviśvaprapañcāya namo māyāvidhāyine / utpattisthitisaṃhārakāriṇe purahāriṇe,कृतविश्वप्रपञ्चाय नमो मायाविधायिने / उत्पत्तिस्थितिसंहारकारिणे पुरहारिणे |
| knarm_1.8,vyāpine janmahīnāya nirguṇāya kalābhṛte / sarvādhikāriṇe sarvakālakūṭāśanāya te,व्यापिने जन्महीनाय निर्गुणाय कलाभृते / सर्वाधिकारिणे सर्वकालकूटाशनाय ते |
| knarm_1.9,purā hateṣu daityeṣu viṣṇunā prabhaviṣṇunā / duḥkhito dīrghavairāgyastadgehagaṇanāpatiḥ,पुरा हतेषु दैत्येषु विष्णुना प्रभविष्णुना / दुःखितो दीर्घवैराग्यस्तद्गेहगणनापतिः |
| knarm_1.10,gatvā vaitaraṇītīraṃ tapo vārṣasahasrakam / svamūtraculakāhāraḥ suravairāccakāra saḥ,गत्वा वैतरणीतीरं तपो वार्षसहस्रकम् / स्वमूत्रचुलकाहारः सुरवैराच्चकार सः |
| knarm_1.11,tuṣṭastametya varadaḥ kaliḥ sākṣādabhāṣata / sarvadevavināśāya gaccha vatsa mahītalam,तुष्टस्तमेत्य वरदः कलिः साक्षादभाषत / सर्वदेवविनाशाय गच्छ वत्स महीतलम् |
| knarm_1.12,anena kalamāstreṇa maddattena prahāriṇā / vicchinnadīpakusumāndhūpahīnānnirambarān,अनेन कलमास्त्रेण मद्दत्तेन प्रहारिणा / विच्छिन्नदीपकुसुमान्धूपहीनान्निरम्बरान् |
| knarm_1.13,bhraṣṭālayāndhūliliptānhāhābhūtānśvabhirvṛtān / kariṣyasi surānsarvānbhaktapānīyakāṅkṣiṇaḥ,भ्रष्टालयान्धूलिलिप्तान्हाहाभूतान्श्वभिर्वृतान् / करिष्यसि सुरान्सर्वान्भक्तपानीयकाङ्क्षिणः |
| knarm_1.14,jagati brāhmaṇānāṃ ca vṛtticchede tvayā kṛte / yajñacchedādvinaṅkṣyanti divi devā na saṃśayaḥ,जगति ब्राह्मणानां च वृत्तिच्छेदे त्वया कृते / यज्ञच्छेदाद्विनङ्क्ष्यन्ति दिवि देवा न संशयः |
| knarm_1.15,daityakṣaye kṛte yasmādbhavatā divi roditam / tasmāttvaṃ diviro nāma bhuvi khyāto bhaviṣyasi,दैत्यक्षये कृते यस्माद्भवता दिवि रोदितम् / तस्मात्त्वं दिविरो नाम भुवि ख्यातो भविष्यसि |
| knarm_1.16,maṣī sakalamā yasya kālī kavalitākhilā / sadā sakalamāyasya tasya sarvārthasiddhidā,मषी सकलमा यस्य काली कवलिताखिला / सदा सकलमायस्य तस्य सर्वार्थसिद्धिदा |
| knarm_1.17,tvadvaṃśe 'tra bhaviṣyanti daityā divirarūpiṇaḥ / yairiyaṃ labdhavibhavaiḥ pṛthivī na bhaviṣyati,त्वद्वंशे ऽत्र भविष्यन्ति दैत्या दिविररूपिणः / यैरियं लब्धविभवैः पृथिवी न भविष्यति |
| knarm_1.18,ityuktvāntarhite tasminkalau kalmaṣamānasaḥ / yāti kāle suvipule mahīmavatatāra saḥ,इत्युक्त्वान्तर्हिते तस्मिन्कलौ कल्मषमानसः / याति काले सुविपुले महीमवततार सः |
| knarm_1.19,saunikena prajāto 'tha bhūtale marmaghātinā / sa *kuddālikabhāryāyāṃ jagadunmūlanavrataḥ,सौनिकेन प्रजातो ऽथ भूतले मर्मघातिना / स *कुद्दालिकभार्यायां जगदुन्मूलनव्रतः |
| knarm_1.20,tīkṣṇaistadanvaye jātaiḥ sarvavṛttivilopibhiḥ / rūkṣairna kasyacinmitraiḥ pāpaiḥ sarvāpahāribhiḥ,तीक्ष्णैस्तदन्वये जातैः सर्ववृत्तिविलोपिभिः / रूक्षैर्न कस्यचिन्मित्रैः पापैः सर्वापहारिभिः |
| knarm_1.21,kalpāntairiva sarvatra grastasthāvarajaṅgamaiḥ / maṣīviliptasarvāṅgaiḥ kālenāliṅgitairiva,कल्पान्तैरिव सर्वत्र ग्रस्तस्थावरजङ्गमैः / मषीविलिप्तसर्वाङ्गैः कालेनालिङ्गितैरिव |
| knarm_1.22,adhogatairmṛdutaraiḥ stabdhairabhyudgataiḥ kṣaṇāt / purīṣairiva kāyasthaiḥ kāyasthairdoṣakāribhiḥ,अधोगतैर्मृदुतरैः स्तब्धैरभ्युद्गतैः क्षणात् / पुरीषैरिव कायस्थैः कायस्थैर्दोषकारिभिः |
| knarm_1.23,sevākāle bahumukhairlubdhakairbahubāhubhiḥ / vañcane bahumāyaiśca bahurūpaiḥ surāribhiḥ,सेवाकाले बहुमुखैर्लुब्धकैर्बहुबाहुभिः / वञ्चने बहुमायैश्च बहुरूपैः सुरारिभिः |
| knarm_1.24,vyāptāsu nagaragrāmapurapattanabhūmiṣu / tasminkāle maṣīliptakalamena khamullikhan,व्याप्तासु नगरग्रामपुरपत्तनभूमिषु / तस्मिन्काले मषीलिप्तकलमेन खमुल्लिखन् |
| knarm_1.25,nanarta kartarīhasto bhūrjaprāvaraṇaḥ kaliḥ / bhastrākakṣyābhidhāno 'yaṃ sarvabhakṣo mahāsuraḥ / jāto jagatkṣayāyeti piśācanicayā jaguḥ,ननर्त कर्तरीहस्तो भूर्जप्रावरणः कलिः / भस्त्राकक्ष्याभिधानो ऽयं सर्वभक्षो महासुरः / जातो जगत्क्षयायेति पिशाचनिचया जगुः |
| knarm_1.26,devāpahāriṇā tena goghāsalavaṇacchidā / bhujyate pīyate bhūri divireṇa divāniśam,देवापहारिणा तेन गोघासलवणच्छिदा / भुज्यते पीयते भूरि दिविरेण दिवानिशम् |
| knarm_1.27,bhaktyā bhagavato viṣṇostrailokyākramaṇe purā / dharmaḥ prayāto dravatāṃ maṣīrūpeṇa tiṣṭhati,भक्त्या भगवतो विष्णोस्त्रैलोक्याक्रमणे पुरा / धर्मः प्रयातो द्रवतां मषीरूपेण तिष्ठति |
| knarm_1.28,devanāgamanuṣyāṇāṃ nityanaimittikacchidaḥ / tasya kāyasthanāthasya trailokyākramaṇe punaḥ,देवनागमनुष्याणां नित्यनैमित्तिकच्छिदः / तस्य कायस्थनाथस्य त्रैलोक्याक्रमणे पुनः |
| knarm_1.29,kaliḥ prayāto dravatāṃ maṣīrūpeṇa tiṣṭhati / yathā svargapradā gaṅgā tathaiṣā narakapradā,कलिः प्रयातो द्रवतां मषीरूपेण तिष्ठति / यथा स्वर्गप्रदा गङ्गा तथैषा नरकप्रदा |
| knarm_1.30,vyathitaḥ prathitairgrāmairnigaḍairlaguḍaistathā / bhayādvairāgyamāpannaḥ sa babhūva mahāvratī,व्यथितः प्रथितैर्ग्रामैर्निगडैर्लगुडैस्तथा / भयाद्वैराग्यमापन्नः स बभूव महाव्रती |
| knarm_1.31,bhagnavyatho 'tha santyajya vrataṃ prāyāddigantaram / kālena vismṛto 'bhyetya bhūrjajño 'līkaniḥspṛhaḥ,भग्नव्यथो ऽथ सन्त्यज्य व्रतं प्रायाद्दिगन्तरम् / कालेन विस्मृतो ऽभ्येत्य भूर्जज्ञो ऽलीकनिःस्पृहः |
| knarm_1.32,kramādgrāmaniyogena nagare gaṇanāpateḥ / dambhasambhāvitaḥ prāpa gṛhakṛtyaṃ vidhervaśāt,क्रमाद्ग्रामनियोगेन नगरे गणनापतेः / दम्भसम्भावितः प्राप गृहकृत्यं विधेर्वशात् |
| knarm_1.33,tasyānujīvibhiḥ krūrairanuvartanajīvibhiḥ / vasuhīnā vasumatī kṛtā prakaṭataskaraiḥ,तस्यानुजीविभिः क्रूरैरनुवर्तनजीविभिः / वसुहीना वसुमती कृता प्रकटतस्करैः |
| knarm_1.34,dambhadhvajo niṣprapañco lubdhakaḥ kalamākaraḥ / sūcīmukho bhūrjagupto mahīmaṇḍaśca duḥsahāḥ,दम्भध्वजो निष्प्रपञ्चो लुब्धकः कलमाकरः / सूचीमुखो भूर्जगुप्तो महीमण्डश्च दुःसहाः |
| knarm_1.35,daityāvatārāḥ saptaite tanmāhātmyānniyoginaḥ / luṇṭhyā vadhyāśca pūjyā ye sarva ityavadanmadāt,दैत्यावताराः सप्तैते तन्माहात्म्यान्नियोगिनः / लुण्ठ्या वध्याश्च पूज्या ये सर्व इत्यवदन्मदात् |
| knarm_1.36,upatāpo vajrapātaḥ parigho dvārabhañjakaḥ / dhūmaketuḥ kapimukhaḥ kukṣibhedo gṛholmukaḥ,उपतापो वज्रपातः परिघो द्वारभञ्जकः / धूमकेतुः कपिमुखः कुक्षिभेदो गृहोल्मुकः |
| knarm_1.37,aṣṭau piśācāstasyaite bhaṭamukhyāḥ puraḥsarāḥ / martyalokavināśāya babhramuryaṣṭipāṇayaḥ,अष्टौ पिशाचास्तस्यैते भटमुख्याः पुरःसराः / मर्त्यलोकविनाशाय बभ्रमुर्यष्टिपाणयः |
| knarm_1.38,sa vṛtaḥ sevakaśataiḥ sadā dambhaharārcane / stotraṃ paṭhati hāheti kurvansāsruvilocanaḥ,स वृतः सेवकशतैः सदा दम्भहरार्चने / स्तोत्रं पठति हाहेति कुर्वन्सास्रुविलोचनः |
| knarm_1.39,sugirā cittahāriṇyā paśyantyā dṛśyamānayā / hyaḥ kiyanto mayā dattāḥ prāyasthā vijayeśvare,सुगिरा चित्तहारिण्या पश्यन्त्या दृश्यमानया / ह्यः कियन्तो मया दत्ताः प्रायस्था विजयेश्वरे |
| knarm_1.40,jayatyullāsitānantamahimā parameśvaraḥ / ādau sthitānāmupari prayāntvete trisaptatiḥ,जयत्युल्लासितानन्तमहिमा परमेश्वरः / आदौ स्थितानामुपरि प्रयान्त्वेते त्रिसप्ततिः |
| knarm_1.41,yaḥ sphītaḥ śrīdayābodhaparamānandasampadā / prāyasthāne mṛtā bhaṭṭāḥ kṛṣyantāṃ gulphadāmabhiḥ,यः स्फीतः श्रीदयाबोधपरमानन्दसम्पदा / प्रायस्थाने मृता भट्टाः कृष्यन्तां गुल्फदामभिः |
| knarm_1.42,vidyoddyotitamāhātmyaḥ sa jayatyaparājitaḥ / nirdhāmadhūmakartāro grāmānyāntu niyoginaḥ,विद्योद्द्योतितमाहात्म्यः स जयत्यपराजितः / निर्धामधूमकर्तारो ग्रामान्यान्तु नियोगिनः |
| knarm_1.43,sarvānandasvarūpāya sarvamaṅgalyahetave / sarvasvaharaṇaṃ kṛtvā vadhyā daṇḍaniṣedhinaḥ,सर्वानन्दस्वरूपाय सर्वमङ्गल्यहेतवे / सर्वस्वहरणं कृत्वा वध्या दण्डनिषेधिनः |
| knarm_1.44,sarvakleśāpahartre ca cidrūpabrahmaṇe namaḥ / pīḍitāḥ prasravantyeva prajā guggulubījavat,सर्वक्लेशापहर्त्रे च चिद्रूपब्रह्मणे नमः / पीडिताः प्रस्रवन्त्येव प्रजा गुग्गुलुबीजवत् |
| knarm_1.45,ityādistotramukharo ghaṇṭābadhiritākhilaḥ / samādiśyāviśaccāśu niyoginibiḍāṃ sabhām,इत्यादिस्तोत्रमुखरो घण्टाबधिरिताखिलः / समादिश्याविशच्चाशु नियोगिनिबिडां सभाम् |
| knarm_1.46,marīcaḥ prathitasthānamāsthito janaduṣkṛtaiḥ / dadarśa dūrādāyāntaṃ kāryadūtaṃ niyoginam,मरीचः प्रथितस्थानमास्थितो जनदुष्कृतैः / ददर्श दूरादायान्तं कार्यदूतं नियोगिनम् |
| knarm_1.47,padāla[gnā]śivaṃ devagṛhoccāṭanacākrikam / susūkṣmadalavinyāsavibhāgonnataṭuppikam,पदाल[ग्ना]शिवं देवगृहोच्चाटनचाक्रिकम् / सुसूक्ष्मदलविन्यासविभागोन्नतटुप्पिकम् |
| knarm_1.48,atasīkusumacchāyaṃ mṛdusparśāṅgarakṣikam / jātyakastūrikāmodasthūlatūlapaṭīvṛtam,अतसीकुसुमच्छायं मृदुस्पर्शाङ्गरक्षिकम् / जात्यकस्तूरिकामोदस्थूलतूलपटीवृतम् |
| knarm_1.49,hastāṅgulīnyastahaimatriguṇāvartavālikam / dūrādhvaklamasocchvāsātkurvāṇaṃ vikṛtīrmukhe,हस्ताङ्गुलीन्यस्तहैमत्रिगुणावर्तवालिकम् / दूराध्वक्लमसोच्छ्वासात्कुर्वाणं विकृतीर्मुखे |
| knarm_1.50,dṛṣṭvā piśunamāyāntaṃ taṃ bhāgavatamantike / utthāya harṣādālambya pāṇau pārśve nyaveśayat,दृष्ट्वा पिशुनमायान्तं तं भागवतमन्तिके / उत्थाय हर्षादालम्ब्य पाणौ पार्श्वे न्यवेशयत् |
| knarm_1.51,iti gṛhakṛtyādhipatiḥ / piśunebhyo namastebhyo yatprasādānniyoginaḥ / dūrasthā api jāyante sahasraśrotracakṣuṣaḥ,इति गृहकृत्याधिपतिः / पिशुनेभ्यो नमस्तेभ्यो यत्प्रसादान्नियोगिनः / दूरस्था अपि जायन्ते सहस्रश्रोत्रचक्षुषः |
| knarm_1.52,so 'bravīttvāmahaṃ śrutvā sthitaṃ śaktimatāṃ dhuri / prāpto devagṛhādeṣa rāśimārgapradarśakaḥ,सो ऽब्रवीत्त्वामहं श्रुत्वा स्थितं शक्तिमतां धुरि / प्राप्तो देवगृहादेष राशिमार्गप्रदर्शकः |
| knarm_1.53,vastrālaṅkāraratnādi yatkiṃciddevaveśmasu / vidyamānamaśeṣaṃ tatkariṣye prakaṭaṃ tava,वस्त्रालङ्काररत्नादि यत्किंचिद्देववेश्मसु / विद्यमानमशेषं तत्करिष्ये प्रकटं तव |
| knarm_1.54,vijayeśvaravārāhamārtaṇḍādiṣu vidyate / tvadbhāgyopacayādrāśirapoṣyaparipūrakaḥ,विजयेश्वरवाराहमार्तण्डादिषु विद्यते / त्वद्भाग्योपचयाद्राशिरपोष्यपरिपूरकः |
| knarm_1.55,abhīrurapavādeṣu niḥśaṅkaḥ pātakeṣu ca / tatra tīkṣṇo bhṛśaṃ śaśvatkriyatāṃ paripālakaḥ,अभीरुरपवादेषु निःशङ्कः पातकेषु च / तत्र तीक्ष्णो भृशं शश्वत्क्रियतां परिपालकः |
| knarm_1.56,sa cāsti bhuvi vikhyātaḥ kāyastho bhavatā samaḥ / vinā dhanaṃ vināyāsaṃ sarvasvaharaṇaṃ vinā,स चास्ति भुवि विख्यातः कायस्थो भवता समः / विना धनं विनायासं सर्वस्वहरणं विना |
| knarm_1.57,brahmahatyā na gaṇyante govadheṣu kathaiva kā / prabhubhaktikṛtā yena mūlādunmūlyate janaḥ,ब्रह्महत्या न गण्यन्ते गोवधेषु कथैव का / प्रभुभक्तिकृता येन मूलादुन्मूल्यते जनः |
| knarm_1.58,anye 'pi santi sarvatra tadvidhastu na labhyate / nītaḥ svajanako yena nidhanaṃ bandhane dhanī,अन्ये ऽपि सन्ति सर्वत्र तद्विधस्तु न लभ्यते / नीतः स्वजनको येन निधनं बन्धने धनी |
| knarm_1.59,yadi nāma bhavatpuṇyaiḥ sa sameṣyati madgirā / tatsvagehaṃ nidhānānāṃ viddhi svacchandamandiram,यदि नाम भवत्पुण्यैः स समेष्यति मद्गिरा / तत्स्वगेहं निधानानां विद्धि स्वच्छन्दमन्दिरम् |
| knarm_1.60,iti bruvāṇamasakṛtkarṇe vihitasaṃvidam / mahattamastamavadattūrṇamānīyatāmiti,इति ब्रुवाणमसकृत्कर्णे विहितसंविदम् / महत्तमस्तमवदत्तूर्णमानीयतामिति |
| knarm_1.61,tataḥ sa satvaraṃ dvitrairādarāya gatāgataiḥ / tamānināya niścitya pāpinaṃ paripālakam,ततः स सत्वरं द्वित्रैरादराय गतागतैः / तमानिनाय निश्चित्य पापिनं परिपालकम् |
| knarm_1.62,iti cākrikaḥ puṃścalako vā / kāṣṭhastabdhonnatagrīvaḥ saniḥspandordhvalocanaḥ / kāmalāharitacchāyaśiraḥśāṭakakañcukaḥ,इति चाक्रिकः पुंश्चलको वा / काष्ठस्तब्धोन्नतग्रीवः सनिःस्पन्दोर्ध्वलोचनः / कामलाहरितच्छायशिरःशाटककञ्चुकः |
| knarm_1.63,lambamānena mahatāmedhyakroḍānukāriṇā / *udareṇa dareṇeva vyāptaḥ piśitaveśmanā,लम्बमानेन महतामेध्यक्रोडानुकारिणा / *उदरेण दरेणेव व्याप्तः पिशितवेश्मना |
| knarm_1.64,tīvradarpo mahākopaḥ prāṇahṛnniṣpratikriyaḥ / sopadravaḥ sopatāpaḥ sannipāta iva jvaraḥ,तीव्रदर्पो महाकोपः प्राणहृन्निष्प्रतिक्रियः / सोपद्रवः सोपतापः सन्निपात इव ज्वरः |
| knarm_1.65,sa mahāntaṃ samāsādya duḥsahaṃ daṃśanaṃ viṭam / līlayaiva vaśīkṛtya lebhe devagṛhānbahūn,स महान्तं समासाद्य दुःसहं दंशनं विटम् / लीलयैव वशीकृत्य लेभे देवगृहान्बहून् |
| knarm_1.66,tato mūrtairivāyāsaiḥ sahasaiva puraḥsaraiḥ / argha velāṃ yayau kartumasaṅkhyaiḥ parivāritaḥ,ततो मूर्तैरिवायासैः सहसैव पुरःसरैः / अर्घ वेलां ययौ कर्तुमसङ्ख्यैः परिवारितः |
| knarm_1.67,kācaro 'yaṃ hiraṇyākṣaḥ pūrvavairamanusmaran / devānavāptaḥ saṃhartumiti taṃ bubudhe janaḥ,काचरो ऽयं हिरण्याक्षः पूर्ववैरमनुस्मरन् / देवानवाप्तः संहर्तुमिति तं बुबुधे जनः |
| knarm_1.68,bhayātpalāyya yāteṣu dhanikeṣu surālayāt / tamayuḥ punarakṣīṇā devāgāranivāsinaḥ,भयात्पलाय्य यातेषु धनिकेषु सुरालयात् / तमयुः पुनरक्षीणा देवागारनिवासिनः |
| knarm_1.69,bhaṭairargalitadvārakavāṭasphoṭanākulaiḥ / prārabdhe gṛhabhāṇḍādiviluṇṭhanamahotsave,भटैरर्गलितद्वारकवाटस्फोटनाकुलैः / प्रारब्धे गृहभाण्डादिविलुण्ठनमहोत्सवे |
| knarm_1.70,sahasā hṛtavastrāṇāṃ gṛhiṇīnāṃ samāyayau / santrastabālakānāṃ ca karuṇo rodanadhvaniḥ,सहसा हृतवस्त्राणां गृहिणीनां समाययौ / सन्त्रस्तबालकानां च करुणो रोदनध्वनिः |
| knarm_1.71,iti paripālakaḥ / athāyayau cirāvāptabahuharṣaskhaladgatiḥ / kṛśaḥ śanaiścarākāro dhūsaraḥ kṣutkṣatodaraḥ,इति परिपालकः / अथाययौ चिरावाप्तबहुहर्षस्खलद्गतिः / कृशः शनैश्चराकारो धूसरः क्षुत्क्षतोदरः |
| knarm_1.72,bahucchidraśiraḥśāṭalaḍatparyantatūstakaḥ / śatacakralikāsyūtamalaliptāṅgarakṣakaḥ,बहुच्छिद्रशिरःशाटलडत्पर्यन्ततूस्तकः / शतचक्रलिकास्यूतमललिप्ताङ्गरक्षकः |
| knarm_1.73,śīrṇajīrṇapaṭīguptakakṣyāniyamitāñcalaḥ / yācitānītasaṃśuṣkapāda[tra]vyathitaḥ khalaḥ,शीर्णजीर्णपटीगुप्तकक्ष्यानियमिताञ्चलः / याचितानीतसंशुष्कपाद[त्र]व्यथितः खलः |
| knarm_1.74,lekhādhikārī niḥsvo 'pi lekhasaṃskāragarvitaḥ / paripālakanirdiṣṭo vāyubhakṣa ivoragaḥ,लेखाधिकारी निःस्वो ऽपि लेखसंस्कारगर्वितः / परिपालकनिर्दिष्टो वायुभक्ष इवोरगः |
| knarm_1.75,tadgehinī śīrṇavastrakha[ṇḍā]vṛtakaṭītaṭā / kajjalāliptanāsāgrā laḍanmṛtkarṇabhūṣaṇā,तद्गेहिनी शीर्णवस्त्रख[ण्डा]वृतकटीतटा / कज्जलालिप्तनासाग्रा लडन्मृत्कर्णभूषणा |
| knarm_1.76,kṣudhitāpatyakupitā śūrpārdhāvṛtamastakā / samutthāya saśūtkāraṃ kaṣantī bahuśaḥ sphijau,क्षुधितापत्यकुपिता शूर्पार्धावृतमस्तका / समुत्थाय सशूत्कारं कषन्ती बहुशः स्फिजौ |
| knarm_1.77,patyau cirātprāptapade hṛṣṭādāya yatastataḥ / ..kṣepāpūpadhūpādyairgaṇādhipamapūjayat,पत्यौ चिरात्प्राप्तपदे हृष्टादाय यतस्ततः / ..क्षेपापूपधूपाद्यैर्गणाधिपमपूजयत् |
| knarm_1.78,so 'pyanekārthasandeśānākarṇyāvahitaḥ prabhoḥ / dāpyaprasāritakaro lekhānaskhalito 'likhat,सो ऽप्यनेकार्थसन्देशानाकर्ण्यावहितः प्रभोः / दाप्यप्रसारितकरो लेखानस्खलितो ऽलिखत् |
| knarm_1.79,dhāvatkalamacītkāratāraḥ kapirivāhataḥ / dīnārāngaṇayannāśu dadau lekhaśatadvayam,धावत्कलमचीत्कारतारः कपिरिवाहतः / दीनारान्गणयन्नाशु ददौ लेखशतद्वयम् |
| knarm_1.80,paripālakapādānāṃ yatkiṃcidupayujyate / darvī bṛsī paṭalikā kuṇḍabhāṇḍakaraṇḍikā,परिपालकपादानां यत्किंचिदुपयुज्यते / दर्वी बृसी पटलिका कुण्डभाण्डकरण्डिका |
| knarm_1.81,ityādilekhadānena prasiddhiṃ paramāṃ gataḥ / so 'cireṇābhavatpuṣṭaḥ pūrṇapāṇirmadoddhataḥ,इत्यादिलेखदानेन प्रसिद्धिं परमां गतः / सो ऽचिरेणाभवत्पुष्टः पूर्णपाणिर्मदोद्धतः |
| knarm_1.82,lekhapattrāṇi vigalallocanaḥ parivācayan / cakāra vikṛtīstāstā nānābhrūnetrakuñcanaiḥ,लेखपत्त्राणि विगलल्लोचनः परिवाचयन् / चकार विकृतीस्तास्ता नानाभ्रूनेत्रकुञ्चनैः |
| knarm_1.83,iti lekhakopādhyāyaḥ / tato gṛhītamadhyasthacchattrabhaṅgavyavasthayā (?) / āyayau gañjadiviro bhaṭṭabhāgavatārthitaḥ,इति लेखकोपाध्यायः / ततो गृहीतमध्यस्थच्छत्त्रभङ्गव्यवस्थया (?) / आययौ गञ्जदिविरो भट्टभागवतार्थितः |
| knarm_1.84,sa prāyasthakhalīkārānmānī santyaktakarpaṭaḥ / śiraḥśāṭakavinyāsaśvitritārdhalalāṭabhūḥ,स प्रायस्थखलीकारान्मानी सन्त्यक्तकर्पटः / शिरःशाटकविन्यासश्वित्रितार्धललाटभूः |
| knarm_1.85,sarvadevagṛhagrāmarāśisaṃhāratatparaḥ / rajjuśeṣīkṛtāśeṣanirjara..ripālakaḥ,सर्वदेवगृहग्रामराशिसंहारतत्परः / रज्जुशेषीकृताशेषनिर्जर..रिपालकः |
| knarm_1.86,sa prāpya pradadau dīrghāṃ śaratṣaṇmāsakalpanām / yasyā madhye 'sti likhitaṃ sārdhaṃ lakṣacatuṣṭayam,स प्राप्य प्रददौ दीर्घां शरत्षण्मासकल्पनाम् / यस्या मध्ये ऽस्ति लिखितं सार्धं लक्षचतुष्टयम् |
| knarm_1.87,svārthopāyaṃ tataḥ pṛṣṭastena svīkārasaṃvidā / uvāca bhāgasantoṣātkiṃcitsadbhāvamāsthitaḥ,स्वार्थोपायं ततः पृष्टस्तेन स्वीकारसंविदा / उवाच भागसन्तोषात्किंचित्सद्भावमास्थितः |
| knarm_1.88,asmindevagṛhe te te prasiddhāḥ paripālakāḥ / vikrītanijasarvasvāḥ prayātā madvirodhinaḥ,अस्मिन्देवगृहे ते ते प्रसिद्धाः परिपालकाः / विक्रीतनिजसर्वस्वाः प्रयाता मद्विरोधिनः |
| knarm_1.89,bhavato 'dya tu kartavyā snehādupakṛtirmayā / kulācāryaḥ sa bhagavāneko hi gururāvayoḥ,भवतो ऽद्य तु कर्तव्या स्नेहादुपकृतिर्मया / कुलाचार्यः स भगवानेको हि गुरुरावयोः |
| knarm_1.90,svīkṛtairiha dānena pañcaṣaiścākrikāśivaiḥ / bhujyate nikhilaṃ devadravyaṃ bhuktiśca pārṣadī,स्वीकृतैरिह दानेन पञ्चषैश्चाक्रिकाशिवैः / भुज्यते निखिलं देवद्रव्यं भुक्तिश्च पार्षदी |
| knarm_1.91,vikrītaśeṣaṃ yatkiñcidvidyate suramaṇḍale / tanmatenaiva tatsarvaṃ bhujyate nijavattvayā,विक्रीतशेषं यत्किञ्चिद्विद्यते सुरमण्डले / तन्मतेनैव तत्सर्वं भुज्यते निजवत्त्वया |
| knarm_1.92,tathā hi tāmrajaḥ pūrvaṃ mahān nīto ghaṭo mayā / bhaktitastacchatāṃśena kṛtā ghaṇṭā surālaye,तथा हि ताम्रजः पूर्वं महान् नीतो घटो मया / भक्तितस्तच्छतांशेन कृता घण्टा सुरालये |
| knarm_1.93,kālena ghaṇṭāṃ vikrīya tadaṃśena kṛtā ghaṭī / krameṇa bhakṣitā sāpi kṛtā śeṣeṇa ghaṇṭikā,कालेन घण्टां विक्रीय तदंशेन कृता घटी / क्रमेण भक्षिता सापि कृता शेषेण घण्टिका |
| knarm_1.94,ciraṃ sañcūrṇitā sāpi kṛtā sūkṣmajhilīmalī / iti kṛtvā tataḥ stokaghaṇṭāṃśaḥ paripālitaḥ,चिरं सञ्चूर्णिता सापि कृता सूक्ष्मझिलीमली / इति कृत्वा ततः स्तोकघण्टांशः परिपालितः |
| knarm_1.95,evaṃ caturbhujā luṇṭhiḥ kriyate śivapūjayā / santi dhānyasahasrāṇi kriyatāṃ bhavatātra tu / krayavikrayikā nāma tato vijñapyase mayā,एवं चतुर्भुजा लुण्ठिः क्रियते शिवपूजया / सन्ति धान्यसहस्राणि क्रियतां भवतात्र तु / क्रयविक्रयिका नाम ततो विज्ञप्यसे मया |
| knarm_1.96,ityupāyaśataistaistaistaduktaiḥ paripālakaḥ / *jaraṭhākhurivākṣoṭaṃ śūnyaṃ cakre surālayam,इत्युपायशतैस्तैस्तैस्तदुक्तैः परिपालकः / *जरठाखुरिवाक्षोटं शून्यं चक्रे सुरालयम् |
| knarm_1.97,iti gañjadiviraḥ / athānyarāśipravaṇaḥ pravīṇaḥ sādhuluṇṭhane / āpatpraśamanaṃ prāpa grāmaṃ tasmānniyogavit,इति गञ्जदिविरः / अथान्यराशिप्रवणः प्रवीणः साधुलुण्ठने / आपत्प्रशमनं प्राप ग्रामं तस्मान्नियोगवित् |
| knarm_1.98,tasyāvaskarasaṃchannamahārauravasodare / khaṇḍasphuṭitanāsāgravāridhānīmahādhane,तस्यावस्करसंछन्नमहारौरवसोदरे / खण्डस्फुटितनासाग्रवारिधानीमहाधने |
| knarm_1.99,dāmaprotajaraddvāraskhalatkhaḍakhaḍārave / yasya sthitirabhūdgehe kukuṭṭīkoṭarodare,दामप्रोतजरद्द्वारस्खलत्खडखडारवे / यस्य स्थितिरभूद्गेहे कुकुट्टीकोटरोदरे |
| knarm_1.100,dagdhakambalikākhaṇḍakṛtamuṇḍāvaguṇṭhanaḥ / śvajagdhajīrṇaśīrṇāgropānatkhañjaḥ śanairvrajan,दग्धकम्बलिकाखण्डकृतमुण्डावगुण्ठनः / श्वजग्धजीर्णशीर्णाग्रोपानत्खञ्जः शनैर्व्रजन् |
| knarm_1.101,karpaṭītilamṛddarbhapavitrārghasamudgakaiḥ / dārupāttrīṃ vahanpūrṇāṃ bhagnāmākhuvikhaṇḍitām,कर्पटीतिलमृद्दर्भपवित्रार्घसमुद्गकैः / दारुपात्त्रीं वहन्पूर्णां भग्नामाखुविखण्डिताम् |
| knarm_1.102,snāyī japoccalatkūrcaḥ sadācārapade sthitaḥ / dinārdhamapaṭhatstotraṃ gatvā yaḥ suramandiram,स्नायी जपोच्चलत्कूर्चः सदाचारपदे स्थितः / दिनार्धमपठत्स्तोत्रं गत्वा यः सुरमन्दिरम् |
| knarm_1.103,gopradakṣiṇakṛdviprapraṇato dvādaśīvrataḥ / dadau dīnajane mārge yatnenaikakapardikām,गोप्रदक्षिणकृद्विप्रप्रणतो द्वादशीव्रतः / ददौ दीनजने मार्गे यत्नेनैककपर्दिकाम् |
| knarm_1.104,tasyaiva daivādāyātakāryasyāśu niyoginaḥ / upaskaraṇabhāṇḍādiparipūrṇamabhūdgṛham,तस्यैव दैवादायातकार्यस्याशु नियोगिनः / उपस्करणभाण्डादिपरिपूर्णमभूद्गृहम् |
| knarm_1.105,śiśire yasya nāṅgāraṃ pradaduḥ prātiveśminaḥ / ayācitaṃ dadustasya vastrālaṅkaraṇepsitam,शिशिरे यस्य नाङ्गारं प्रददुः प्रातिवेश्मिनः / अयाचितं ददुस्तस्य वस्त्रालङ्करणेप्सितम् |
| knarm_1.106,tataḥ sudhādhavalitaṃ tasya sammārjitāṅganam / bahudāsamabhūdgehaṃ sindūrodaramandiram,ततः सुधाधवलितं तस्य सम्मार्जिताङ्गनम् / बहुदासमभूद्गेहं सिन्दूरोदरमन्दिरम् |
| knarm_1.107,miṣṭabhojanasañjātanavalāvaṇyasacchaviḥ / tasyābhūttaruṇī bhāryā di[nai]rapsarasaḥ samā,मिष्टभोजनसञ्जातनवलावण्यसच्छविः / तस्याभूत्तरुणी भार्या दि[नै]रप्सरसः समा |
| knarm_1.108,tato 'pi vrajato grāmaṃ karaṇḍaśayanādikam / niryayau purataśchattraṃ kalaśaṃ tāmrakuṇḍakam,ततो ऽपि व्रजतो ग्रामं करण्डशयनादिकम् / निर्ययौ पुरतश्छत्त्रं कलशं ताम्रकुण्डकम् |
| knarm_1.109,śaktiḥ patadgraho ghaṇṭā tāmrapātramupānahau / karikā bhagavatpādā bhūrjabhastrātha sruksruvau,शक्तिः पतद्ग्रहो घण्टा ताम्रपात्रमुपानहौ / करिका भगवत्पादा भूर्जभस्त्राथ स्रुक्स्रुवौ |
| knarm_1.110,akṣasūtraṃ maṣībhāṇḍaṃ darpaṇaḥ snānaśāṭikā / sampuṭīṭuppikākhaḍgāḥ pāduke mantrapustikā,अक्षसूत्रं मषीभाण्डं दर्पणः स्नानशाटिका / सम्पुटीटुप्पिकाखड्गाः पादुके मन्त्रपुस्तिका |
| knarm_1.111,nakṣatrapattrikā khaḍgapatraṃ lohitakambalaḥ / pavitrasūtrakaṃ tantrī sūcī kalamakartarī,नक्षत्रपत्त्रिका खड्गपत्रं लोहितकम्बलः / पवित्रसूत्रकं तन्त्री सूची कलमकर्तरी |
| knarm_1.112,vacā jatumayī rakṣā kṣurikā yogapaṭṭakaḥ / stotramantrāṇi gaṅgāmṛdbilvamucchiṣṭaphālakam,वचा जतुमयी रक्षा क्षुरिका योगपट्टकः / स्तोत्रमन्त्राणि गङ्गामृद्बिल्वमुच्छिष्टफालकम् |
| knarm_1.113,ityekīkṛtya tasyāgre bhāṇḍopaskaraṇaṃ yayau / itastataḥ samānītamapunardānacetasā,इत्येकीकृत्य तस्याग्रे भाण्डोपस्करणं ययौ / इतस्ततः समानीतमपुनर्दानचेतसा |
| knarm_1.114,uccaiḥkṛtalatāpāṇirbhāṭakānītaghoṭakaḥ / jhāṅkārapārṣṇiprahatirvadanenāñcatā muhuḥ,उच्चैःकृतलतापाणिर्भाटकानीतघोटकः / झाङ्कारपार्ष्णिप्रहतिर्वदनेनाञ्चता मुहुः |
| knarm_1.115,santarjayanniva janaṃ jyo..rtamiva kurvatā / śithilasthūlavasanaḥ sa yayau puramutphalan,सन्तर्जयन्निव जनं ज्यो..र्तमिव कुर्वता / शिथिलस्थूलवसनः स ययौ पुरमुत्फलन् |
| knarm_1.116,praviveśa tato grāmaṃ sudhautasitakarpaṭaḥ / kṣayāya grāmyamatsyānāṃ vṛddho baka ivāgataḥ,प्रविवेश ततो ग्रामं सुधौतसितकर्पटः / क्षयाय ग्राम्यमत्स्यानां वृद्धो बक इवागतः |
| knarm_1.117,atha bhojanacaryādivyapadeśaiḥ sahasraśaḥ / tasya yakṣeśvarasyeva nidhānānyāyayuḥ puraḥ,अथ भोजनचर्यादिव्यपदेशैः सहस्रशः / तस्य यक्षेश्वरस्येव निधानान्याययुः पुरः |
| knarm_1.118,yogī haraṇacintāsu prayogī bhūrjayojane / viyogī nijadārāṇāṃ bhogī narakasampadām,योगी हरणचिन्तासु प्रयोगी भूर्जयोजने / वियोगी निजदाराणां भोगी नरकसम्पदाम् |
| knarm_1.119,nopayogī phalotpattau doṣodyogī tu kevalam / aśo[kaḥ] satataṃ rogī niyogī jayati prabhuḥ,नोपयोगी फलोत्पत्तौ दोषोद्योगी तु केवलम् / अशो[कः] सततं रोगी नियोगी जयति प्रभुः |
| knarm_1.120,vṛkṣārohasahasreṣu prāyaḥklāntaśateṣu ca / grāme tasya vipanneṣu narakapratimābhavat,वृक्षारोहसहस्रेषु प्रायःक्लान्तशतेषु च / ग्रामे तस्य विपन्नेषु नरकप्रतिमाभवत् |
| knarm_1.121,gavāṃ daṇḍāya yaścakre nidhanāvadhibandhanam / kā nāma gaṇanā tasya nṛṣu sarvāparādhiṣu,गवां दण्डाय यश्चक्रे निधनावधिबन्धनम् / का नाम गणना तस्य नृषु सर्वापराधिषु |
| knarm_1.122,sarvasvaharaṇaṃ bandho nigraho gṛhabhañjanam / iti tasya mukhādghoraṃ na cacāla vacaḥ sadā,सर्वस्वहरणं बन्धो निग्रहो गृहभञ्जनम् / इति तस्य मुखाद्घोरं न चचाल वचः सदा |
| knarm_1.123,pañcaṣāḥ satataṃ tasya karabhā iva bhārikāḥ / ghṛtamākṣikadīnāramaricārdrakasaindhavam,पञ्चषाः सततं तस्य करभा इव भारिकाः / घृतमाक्षिकदीनारमरिचार्द्रकसैन्धवम् |
| knarm_1.124,mudgakambalamāyūropānanmeṣavihaṅgamam / bisadrākṣāmadhughaṭākṣoṭaparyaṅkapīṭhikam,मुद्गकम्बलमायूरोपानन्मेषविहङ्गमम् / बिसद्राक्षामधुघटाक्षोटपर्यङ्कपीठिकम् |
| knarm_1.125,kāṃsyatāmrāyasānekagṛhopaskaraṇādikam / ninyustattadaviśrāntā gṛhaṃ yaccāvadadvacaḥ,कांस्यताम्रायसानेकगृहोपस्करणादिकम् / निन्युस्तत्तदविश्रान्ता गृहं यच्चावदद्वचः |
| knarm_1.126,daṇḍatyājanalekhāṃśca sa prāptānsvāmino 'ntikāt / sādhikṣepaṃ sathūtkāraṃ cakāra tilaśo nakhaiḥ,दण्डत्याजनलेखांश्च स प्राप्तान्स्वामिनो ऽन्तिकात् / साधिक्षेपं सथूत्कारं चकार तिलशो नखैः |
| knarm_1.127,nityaṃ māṃsaghṛtāhāraḥ sa rājapuruṣe sthite / bhuṅkte vilavaṇaṃ dambhādeko mudgapaladvayam,नित्यं मांसघृताहारः स राजपुरुषे स्थिते / भुङ्क्ते विलवणं दम्भादेको मुद्गपलद्वयम् |
| knarm_1.128,iti mārgapatirvyāpāriko vā / nirasya mūladiviraṃ cauryāṇāmacikitsakam / cakāra vārikaṃ so 'tha cikitsācaturaṃ param,इति मार्गपतिर्व्यापारिको वा / निरस्य मूलदिविरं चौर्याणामचिकित्सकम् / चकार वारिकं सो ऽथ चिकित्साचतुरं परम् |
| knarm_1.129,sa mukto bandhanāttena kṣipraṃ dvādaśavārṣikāt / lilekha kūṭakapaṭaṃ prakaṭākṣarakovidaḥ,स मुक्तो बन्धनात्तेन क्षिप्रं द्वादशवार्षिकात् / लिलेख कूटकपटं प्रकटाक्षरकोविदः |
| knarm_1.130,kṛttāṅguṣṭhaḥ sa vāmena pāṇinā diviro rahaḥ / khala..sya gṛhaṃ gatvā vidadhe bhūrjayojanam,कृत्ताङ्गुष्ठः स वामेन पाणिना दिविरो रहः / खल..स्य गृहं गत्वा विदधे भूर्जयोजनम् |
| knarm_1.131,gṛhītvā madyakalaśaṃ sa jānuyugalāntare / muhurmuhuḥ parimitaṃ pibanbahutaraṃ śanaiḥ,गृहीत्वा मद्यकलशं स जानुयुगलान्तरे / मुहुर्मुहुः परिमितं पिबन्बहुतरं शनैः |
| knarm_1.132,lilekha cīrīcītkāratāraṃ kalamarekhayā / antyāṅgulyā sanirghoṣaṃ lālayotpuṃsitākṣaraḥ,लिलेख चीरीचीत्कारतारं कलमरेखया / अन्त्याङ्गुल्या सनिर्घोषं लालयोत्पुंसिताक्षरः |
| knarm_1.133,vilumpanvipragodevanityanaimittikavyayam / śrīcarmakāraguruṇā rugṇanāthena bhāṣitam,विलुम्पन्विप्रगोदेवनित्यनैमित्तिकव्ययम् / श्रीचर्मकारगुरुणा रुग्णनाथेन भाषितम् |
| knarm_1.134,śivabhaktibharākrandaṃ muhurgāyankharasvaraḥ / yūkāḥ piṣannakhāgreṇa muhuruccitya kambalāt,शिवभक्तिभराक्रन्दं मुहुर्गायन्खरस्वरः / यूकाः पिषन्नखाग्रेण मुहुरुच्चित्य कम्बलात् |
| knarm_1.135,muhurniḥśvasya niḥśvasya nindansaṃsāraceṣṭitam / vyayena sa samīkurvanpraveśaṃ harṣanirbharaḥ,मुहुर्निःश्वस्य निःश्वस्य निन्दन्संसारचेष्टितम् / व्ययेन स समीकुर्वन्प्रवेशं हर्षनिर्भरः |
| knarm_1.136,āviṣṭa iva vetālaścakampe madyaghūrṇitaḥ / utsaratpaṭalīmiśrakaṅkāvalayamālitaḥ,आविष्ट इव वेतालश्चकम्पे मद्यघूर्णितः / उत्सरत्पटलीमिश्रकङ्कावलयमालितः |
| knarm_1.137,sthūlabhūrjaphaḍatkārasphāravādyarasākulaḥ / karparīcchidraniryātavyāvalgivṛṣaṇadvayaḥ,स्थूलभूर्जफडत्कारस्फारवाद्यरसाकुलः / कर्परीच्छिद्रनिर्यातव्यावल्गिवृषणद्वयः |
| knarm_1.138,luṭhatpūrṇamaṣībhāṇḍacchaṭācchuritavigrahaḥ / nanarta diviraḥ kṣībo nagno bhagnabṛsīghaṭaḥ,लुठत्पूर्णमषीभाण्डच्छटाच्छुरितविग्रहः / ननर्त दिविरः क्षीबो नग्नो भग्नबृसीघटः |
| knarm_1.139,dhūsaro maladigdhāṅgaḥ sa piśāca ivotthitaḥ / janajīvāpahāreṇa nananda madanirbharaḥ,धूसरो मलदिग्धाङ्गः स पिशाच इवोत्थितः / जनजीवापहारेण ननन्द मदनिर्भरः |
| knarm_1.140,kakṣākuṭṭanasaṅghaṭṭaṭāṃkārā..jakāriṇaḥ / skandhavādyarasaḥ ko 'pi tasyābhūnnirjane ciram,कक्षाकुट्टनसङ्घट्टटांकारा..जकारिणः / स्कन्धवाद्यरसः को ऽपि तस्याभून्निर्जने चिरम् |
| knarm_1.141,iti grāmadiviraḥ / vyāpṛto 'pyaniśaṃ tena divireṇāpahāriṇā / vātenevānalaḥ sārdhaṃ jajvāla janakānanam,इति ग्रामदिविरः / व्यापृतो ऽप्यनिशं तेन दिविरेणापहारिणा / वातेनेवानलः सार्धं जज्वाल जनकाननम् |
| knarm_1.142,acirādatha saṃvṛtte gṛhe tasya mahādhane / alaṅkṛtā mālyavatī tāmbūladalanavratā,अचिरादथ संवृत्ते गृहे तस्य महाधने / अलङ्कृता माल्यवती ताम्बूलदलनव्रता |
| knarm_1.143,gṛhiṇī darpaṇaparā rājamārgāvalokinī / babhāra tadvirahitā bhūpālalalanāmadam,गृहिणी दर्पणपरा राजमार्गावलोकिनी / बभार तद्विरहिता भूपालललनामदम् |
| knarm_1.144,hāro bhārāyate hematāṭaṅkaṃ me na vallabham / dhigvaṇigvanitāyogyāṃ gurvīṃ kanakasūtrikām,हारो भारायते हेमताटङ्कं मे न वल्लभम् / धिग्वणिग्वनितायोग्यां गुर्वीं कनकसूत्रिकाम् |
| knarm_1.145,ekaivaikāvalī kāntā laliteyaṃ priyā mama / iti darpagirā tasyā nābhavat kasya vismayaḥ,एकैवैकावली कान्ता ललितेयं प्रिया मम / इति दर्पगिरा तस्या नाभवत् कस्य विस्मयः |
| knarm_1.146,aho bhagavatī kāryasarvasiddhipradā maṣī / aho prabalavānko 'pi kalamaḥ kamalāśrayaḥ,अहो भगवती कार्यसर्वसिद्धिप्रदा मषी / अहो प्रबलवान्को ऽपि कलमः कमलाश्रयः |
| knarm_1.147,yā papau yācitaṃ cāmaṃ bhagnasyūtāśmabhājane / tayaiva pīyate raupyapātre kastūrikāmadhu,या पपौ याचितं चामं भग्नस्यूताश्मभाजने / तयैव पीयते रौप्यपात्रे कस्तूरिकामधु |
| knarm_1.148,ityadhastāṃ samālokya harmye kāyasthasundarīm / tatprātiveśmikasutāḥ kulīnā jaguraṅganāḥ,इत्यधस्तां समालोक्य हर्म्ये कायस्थसुन्दरीम् / तत्प्रातिवेश्मिकसुताः कुलीना जगुरङ्गनाः |
| knarm_2.1,[iti] narmamālāyāṃ // dvitīyaḥ parihāsaḥ sāpi bālakuraṅgākṣī yauvanena pramāthinā / bhidyamāneva darpeṇa na dadarśa vasundharām,[इति] नर्ममालायां // द्वितीयः परिहासः सापि बालकुरङ्गाक्षी यौवनेन प्रमाथिना / भिद्यमानेव दर्पेण न ददर्श वसुन्धराम् |
| knarm_2.2,śvaśrūjanaviruddhā sā taruṇaprātiveśmikā / parihāsakathāśīlā gītavādyānurāgiṇī,श्वश्रूजनविरुद्धा सा तरुणप्रातिवेश्मिका / परिहासकथाशीला गीतवाद्यानुरागिणी |
| knarm_2.3,cārusaurabhaliptāṅgī na sā jagrāha kañcukam / darśayantī stanābhogamardhasrastaśiroṃśukā,चारुसौरभलिप्ताङ्गी न सा जग्राह कञ्चुकम् / दर्शयन्ती स्तनाभोगमर्धस्रस्तशिरोंशुका |
| knarm_2.4,jṛmbhamāṇā parāvṛttya sācīkṛtavilocanā / janamaikṣata lolākṣī valitatrivalīlatā,जृम्भमाणा परावृत्त्य साचीकृतविलोचना / जनमैक्षत लोलाक्षी वलितत्रिवलीलता |
| knarm_2.5,ayatnasādhyāṃ tāṃ vīkṣya viṭā lalitalocanām / babhramustadgṛhopānte nirvyāpāragatāgatāḥ,अयत्नसाध्यां तां वीक्ष्य विटा ललितलोचनाम् / बभ्रमुस्तद्गृहोपान्ते निर्व्यापारगतागताः |
| knarm_2.6,ciraṃ tadarthinaścitravastra*veṣavibhūṣitāḥ / sugandhitailatāmbūladhūpādivyayakāriṇaḥ,चिरं तदर्थिनश्चित्रवस्त्र*वेषविभूषिताः / सुगन्धितैलताम्बूलधूपादिव्ययकारिणः |
| knarm_2.7,niyogidhanabaddhāśāḥ strīratnaprāptisotsukāḥ / sasmitākṣinikocādivikāraśatakāriṇaḥ,नियोगिधनबद्धाशाः स्त्रीरत्नप्राप्तिसोत्सुकाः / सस्मिताक्षिनिकोचादिविकारशतकारिणः |
| knarm_2.8,tajjñairapyaparijñātapadāśchidrapratīkṣiṇaḥ / daṃśakāmā bhujaṅgāste līlākuṭilagāminaḥ,तज्ज्ञैरप्यपरिज्ञातपदाश्छिद्रप्रतीक्षिणः / दंशकामा भुजङ्गास्ते लीलाकुटिलगामिनः |
| knarm_2.9,śūnyāṃ devakuṭīṃ gatvā prasiddhāḥ pāradārikāḥ / dvitrāstatsaṅgamopāyaṃ prātiveśmyā vyacintayan,शून्यां देवकुटीं गत्वा प्रसिद्धाः पारदारिकाः / द्वित्रास्तत्सङ्गमोपायं प्रातिवेश्म्या व्यचिन्तयन् |
| knarm_2.10,eko 'vadattatra viṭaḥ sulabhaiṣā na saṃśayaḥ / khalvāṭaṃ tundilaṃ vṛddhaṃ svapatiṃ sahate katham,एको ऽवदत्तत्र विटः सुलभैषा न संशयः / खल्वाटं तुन्दिलं वृद्धं स्वपतिं सहते कथम् |
| knarm_2.11,nityapravāsinaṃ lubdhamīrṣyāluṃ suratāsaham / mattacchāgamadāmodaṃ bahalaṣṭhīvinaṃ śaṭham,नित्यप्रवासिनं लुब्धमीर्ष्यालुं सुरतासहम् / मत्तच्छागमदामोदं बहलष्ठीविनं शठम् |
| knarm_2.12,sutoparodhovandhyāyā nāsyā na ca vayaḥkṣayaḥ / na ca duḥkhābhibhūtāsau rāgadagdhā na lakṣyate,सुतोपरोधोवन्ध्याया नास्या न च वयःक्षयः / न च दुःखाभिभूतासौ रागदग्धा न लक्ष्यते |
| knarm_2.13,etairhi doṣairnāyānti duḥśīlā api yoṣitaḥ / aparaḥ prāha bhavatā sābhiprāyaṃ vicintitam / pratyāsattyā paricaye kintu yatno vidhīyatām,एतैर्हि दोषैर्नायान्ति दुःशीला अपि योषितः / अपरः प्राह भवता साभिप्रायं विचिन्तितम् / प्रत्यासत्त्या परिचये किन्तु यत्नो विधीयताम् |
| knarm_2.14,vivāhayajñatīrthādidevayātrotsavairvinā / na labhyate paricayaḥ paradāropasarpaṇe,विवाहयज्ञतीर्थादिदेवयात्रोत्सवैर्विना / न लभ्यते परिचयः परदारोपसर्पणे |
| knarm_2.15,suciraṃ prekṣaṇaṃ lolakuntalottālanaṃ muhuḥ / tatsambaddhāḥ sāpadeśāḥ kathāstyāgaprakāśanam,सुचिरं प्रेक्षणं लोलकुन्तलोत्तालनं मुहुः / तत्सम्बद्धाः सापदेशाः कथास्त्यागप्रकाशनम् |
| knarm_2.16,bhogasaubhāgyayaśasāṃ prasiddhipratipādanam / mandamandaṃ vacaḥ svairaṃ tadvākyaśravaṇādaraḥ,भोगसौभाग्ययशसां प्रसिद्धिप्रतिपादनम् / मन्दमन्दं वचः स्वैरं तद्वाक्यश्रवणादरः |
| knarm_2.17,tanmukhanyastanayanaṃ cumbanāliṅganaṃ śiśoḥ / śilpasampādanaṃ cāsyā vastrālaṅkara*ṇekṣitam,तन्मुखन्यस्तनयनं चुम्बनालिङ्गनं शिशोः / शिल्पसम्पादनं चास्या वस्त्रालङ्कर*णेक्षितम् |
| knarm_2.18,jāte paricaye mālyatāmbūlādisamarpaṇam / bhittau nipīḍanaṃ gāḍhaṃ vijane paricumbanam,जाते परिचये माल्यताम्बूलादिसमर्पणम् / भित्तौ निपीडनं गाढं विजने परिचुम्बनम् |
| knarm_2.19,guhyasparśo ratiśceti śīlavidhvaṃsayuktayaḥ / itthaṃ kā nāma na mayā kṛtā śīlaparāṅmukhī,गुह्यस्पर्शो रतिश्चेति शीलविध्वंसयुक्तयः / इत्थं का नाम न मया कृता शीलपराङ्मुखी |
| knarm_2.20,niyogibhāryā labhyaiva sarvadā gamanonmukhī / iti pāradārikaḥ / athāvadattṛtīyo 'pi svādhīnaṃ sarvameva naḥ / kintvatra vidhivaimukhyād vighnaḥ samupalakṣyate,नियोगिभार्या लभ्यैव सर्वदा गमनोन्मुखी / इति पारदारिकः / अथावदत्तृतीयो ऽपि स्वाधीनं सर्वमेव नः / किन्त्वत्र विधिवैमुख्याद् विघ्नः समुपलक्ष्यते |
| knarm_2.21,yo 'yaṃ tīkṣṇākṣapaṭale citraguptaviceṣṭitaḥ / niḥśeṣajīvanātaṅkavidhāyī nirguṭāntakaḥ,यो ऽयं तीक्ष्णाक्षपटले चित्रगुप्तविचेष्टितः / निःशेषजीवनातङ्कविधायी निर्गुटान्तकः |
| knarm_2.22,bhārakocchṛṅkhalāyāsakhaṇḍalekhyādiyuktibhiḥ / nirguṭāḥ prāpitā yena gopālapaśupālatām,भारकोच्छृङ्खलायासखण्डलेख्यादियुक्तिभिः / निर्गुटाः प्रापिता येन गोपालपशुपालताम् |
| knarm_2.23,na kālo yadi nāmāsau tat kiṃ jīvanahṛnnṛṇām / pakṣā .. .. .. .. .. ścettatkimekāṅganāśanaḥ,न कालो यदि नामासौ तत् किं जीवनहृन्नृणाम् / पक्षा .. .. .. .. .. श्चेत्तत्किमेकाङ्गनाशनः |
| knarm_2.24,kiyanto 'dya mṛtāḥ kutra pṛcchanniti muhurmuhuḥ / mṛtajīvī śvatulyo 'sau bhuṅkte kāpālikavratam,कियन्तो ऽद्य मृताः कुत्र पृच्छन्निति मुहुर्मुहुः / मृतजीवी श्वतुल्यो ऽसौ भुङ्क्ते कापालिकव्रतम् |
| knarm_2.25,haraṇodyatahasto 'sau sādhūnāmapi vartane / sadoṣairdīyate 'smābhirna[ra]kāya tilāñjaliḥ,हरणोद्यतहस्तो ऽसौ साधूनामपि वर्तने / सदोषैर्दीयते ऽस्माभिर्न[र]काय तिलाञ्जलिः |
| knarm_2.26,yadyapyasau snuṣākāmī kalyapālakulojjvalaḥ / tathāpi sarvaḥ sarvajñaḥ paradoṣānudarśane,यद्यप्यसौ स्नुषाकामी कल्यपालकुलोज्ज्वलः / तथापि सर्वः सर्वज्ञः परदोषानुदर्शने |
| knarm_2.27,athavāstyeva me mitraṃ śaktimānrājavallabhaḥ / vāṅmātreṇaiva naḥ sarvaṃ saṃrakṣiṣyati jīvanam,अथवास्त्येव मे मित्रं शक्तिमान्राजवल्लभः / वाङ्मात्रेणैव नः सर्वं संरक्षिष्यति जीवनम् |
| knarm_2.28,agāradāhino dhenustrīśiśubrāhmaṇāntakāḥ / bahavo rakṣitāstena digvārtāmātrasevakāḥ,अगारदाहिनो धेनुस्त्रीशिशुब्राह्मणान्तकाः / बहवो रक्षितास्तेन दिग्वार्तामात्रसेवकाः |
| knarm_2.29,iti jīvanadiviraḥ / gṛhaṃ niyogikāntāyāḥ praviśatyatinirbharam / eṣā śramaṇikā nityaṃ kuṭṭanī vajrayoginī,इति जीवनदिविरः / गृहं नियोगिकान्तायाः प्रविशत्यतिनिर्भरम् / एषा श्रमणिका नित्यं कुट्टनी वज्रयोगिनी |
| knarm_2.30,yā mātā vaśyayogānāṃ jārāṇāṃ siddhadūtikā / naropapattidīkṣāsu strīṇāṃ samayadevatā,या माता वश्ययोगानां जाराणां सिद्धदूतिका / नरोपपत्तिदीक्षासु स्त्रीणां समयदेवता |
| knarm_2.31,arundhatīmapi kṣipraṃ pratārayati līlayā / purāṇapuṃścalī sā hi jāhnavīṃ manyate tṛṇam,अरुन्धतीमपि क्षिप्रं प्रतारयति लीलया / पुराणपुंश्चली सा हि जाह्नवीं मन्यते तृणम् |
| knarm_2.32,sā samīhitamasmākamacireṇa vidhāsyati / ityuktvā te yayurdhūrtā vṛddhaśramaṇikāgṛham,सा समीहितमस्माकमचिरेण विधास्यति / इत्युक्त्वा ते ययुर्धूर्ता वृद्धश्रमणिकागृहम् |
| knarm_2.33,śramaṇikā / kadācidatha tāmeva harmye hariṇalocanām / sattrabhojanapūrṇāṅgaḥ punarāyātayauvanaḥ,श्रमणिका / कदाचिदथ तामेव हर्म्ये हरिणलोचनाम् / सत्त्रभोजनपूर्णाङ्गः पुनरायातयौवनः |
| knarm_2.34,nirdagdhacandanasphāratilakaḥ pṛthujūṭabhṛt / māyūropānadāmandamandarārāvagarvitaḥ,निर्दग्धचन्दनस्फारतिलकः पृथुजूटभृत् / मायूरोपानदामन्दमन्दरारावगर्वितः |
| knarm_2.35,kakṣāntasaṃvṛtapaṭo brāhmaṇānapi na spṛśan / re re dāsīsutetyādi janaṃ kopena bhartsayan,कक्षान्तसंवृतपटो ब्राह्मणानपि न स्पृशन् / रे रे दासीसुतेत्यादि जनं कोपेन भर्त्सयन् |
| knarm_2.36,malapatraṃ vahanmūrkho dadarśa maṭhadaiśikaḥ / sahasā vismayāviṣṭo daṣṭo makaraketunā,मलपत्रं वहन्मूर्खो ददर्श मठदैशिकः / सहसा विस्मयाविष्टो दष्टो मकरकेतुना |
| knarm_2.37,niyogigṛhabālānāmupādhyāyamupetya saḥ / āyayau māsamūlyena nityamakṣaraśikṣakaḥ,नियोगिगृहबालानामुपाध्यायमुपेत्य सः / आययौ मासमूल्येन नित्यमक्षरशिक्षकः |
| knarm_2.38,labdhapraveśastāmeva dhyāyandhū[rtaḥ] papāṭha saḥ / jānannapi lipiṃ sarvāmoṃkāramalikhacchanaiḥ,लब्धप्रवेशस्तामेव ध्यायन्धू[र्तः] पपाठ सः / जानन्नपि लिपिं सर्वामोंकारमलिखच्छनैः |
| knarm_2.39,kautukādgṛhanārībhirvṛtastasthau tadunmukhaḥ / upādhyāyo 'pi dīnāragaṇanāṃ vidadhaddhiyā,कौतुकाद्गृहनारीभिर्वृतस्तस्थौ तदुन्मुखः / उपाध्यायो ऽपि दीनारगणनां विदधद्धिया |
| knarm_2.40,aṣṭāvatārastotreṇa sarvajña iva garvitaḥ / daiśikaṃ pāṭhayāmīti so 'bhūdadhikamuddhataḥ,अष्टावतारस्तोत्रेण सर्वज्ञ इव गर्वितः / दैशिकं पाठयामीति सो ऽभूदधिकमुद्धतः |
| knarm_2.41,pāntu no bhagavatpādā jaghanyajanavatsalāḥ / paralokasya hantāro gamane kṣemakāriṇaḥ,पान्तु नो भगवत्पादा जघन्यजनवत्सलाः / परलोकस्य हन्तारो गमने क्षेमकारिणः |
| knarm_2.42,bhābhūto kuṅkumārdrau ^ ^ ^ ^ ^ _ rainaisaddṛśau _ _ _ _ ^ _ _ ^ ^ ^ musimusi lakṣaṇau phenaparvau / _ _ _ _ ^ _ _ maṇikanakadharau divyagandhānuliptau saṅgrāmeṇa praviṣṭau palupa ^ ^ ^ nau labhyatāṃ rājyalakṣmīḥ,भाभूतो कुङ्कुमार्द्रौ ^ ^ ^ ^ ^ _ रैनैसद्दृशौ _ _ _ _ ^ _ _ ^ ^ ^ मुसिमुसि लक्षणौ फेनपर्वौ / _ _ _ _ ^ _ _ मणिकनकधरौ दिव्यगन्धानुलिप्तौ सङ्ग्रामेण प्रविष्टौ पलुप ^ ^ ^ नौ लभ्यतां राज्यलक्ष्मीः |
| knarm_2.43,gaṅgāyamunayorbilvavṛṣabhaṃ *pūrṇakumbhayoḥ / pañcacandana lī paṭṭabandhaṃ bhaviṣyati (?),गङ्गायमुनयोर्बिल्ववृषभं *पूर्णकुम्भयोः / पञ्चचन्दन ली पट्टबन्धं भविष्यति (?) |
| knarm_2.44,ityādi dattvā bālānāṃ nityaṃ phalahakeṣu saḥ / varṣaṃ tiṣṭhati niḥśaṃko gaṇayanmāsavetanam,इत्यादि दत्त्वा बालानां नित्यं फलहकेषु सः / वर्षं तिष्ठति निःशंको गणयन्मासवेतनम् |
| knarm_2.45,kartanaṃ likhanaṃ sūcīpaṭṭikāvānamauṣadham / kurvanna *vetti purataḥ sthitānno vā kumārakān,कर्तनं लिखनं सूचीपट्टिकावानमौषधम् / कुर्वन्न *वेत्ति पुरतः स्थितान्नो वा कुमारकान् |
| knarm_2.46,upādhyāyetyabhihito vakti krodhāgninā jvalan / gāndharvikaścarmakṛdvā kiṃ tavāsmīti niṣṭhuraḥ,उपाध्यायेत्यभिहितो वक्ति क्रोधाग्निना ज्वलन् / गान्धर्विकश्चर्मकृद्वा किं तवास्मीति निष्ठुरः |
| knarm_2.47,iti dārkopādhyāyaḥ / sasmitaṃ sasmitālāpaṃ muhurgoṣṭhīvidhāyinam / niyogikāntā paśyantī daiśikaṃ nācalat tataḥ,इति दार्कोपाध्यायः / सस्मितं सस्मितालापं मुहुर्गोष्ठीविधायिनम् / नियोगिकान्ता पश्यन्ती दैशिकं नाचलत् ततः |
| knarm_2.48,sa bhāṣāṃ buddhyamāno 'pi tattatstrībhirudāhṛtām / kiṃ bhaṇantīti papraccha prollasadbhrūlato muhuḥ,स भाषां बुद्ध्यमानो ऽपि तत्तत्स्त्रीभिरुदाहृताम् / किं भणन्तीति पप्रच्छ प्रोल्लसद्भ्रूलतो मुहुः |
| knarm_2.49,sa tābhirnarmasotprāsasādhikṣepaviḍambanaiḥ / āyāsyamāno mattābhirabhūtprahasitānanaḥ,स ताभिर्नर्मसोत्प्राससाधिक्षेपविडम्बनैः / आयास्यमानो मत्ताभिरभूत्प्रहसिताननः |
| knarm_2.50,nāyaṃ kiñcinmahābhāgo jānāti na ca budhyate / iti no bhejire lajjā vivastrā api tasya tāḥ,नायं किञ्चिन्महाभागो जानाति न च बुध्यते / इति नो भेजिरे लज्जा विवस्त्रा अपि तस्य ताः |
| knarm_2.51,ṛṣyaśṛṅgavrataḥ so 'tha vi .. .. .. .. .. .. .. / tāsāṃ goṣṭhīrasābhijñaḥ stanau pasparśa pāṇinā,ऋष्यशृङ्गव्रतः सो ऽथ वि .. .. .. .. .. .. .. / तासां गोष्ठीरसाभिज्ञः स्तनौ पस्पर्श पाणिना |
| knarm_2.52,sa bījāśva ivotsṛṣṭo vaḍavāmaṇḍale yuvā / siṣeve lalanāḥ sarvāḥ proṣitasya niyoginaḥ,स बीजाश्व इवोत्सृष्टो वडवामण्डले युवा / सिषेवे ललनाः सर्वाः प्रोषितस्य नियोगिनः |
| knarm_2.53,bhrātṛjāyāṃ svasāraṃ ca tāṃ ca bhāryāṃ mṛgīdṛśam / anyāścāsya sadā svairamakāmayata daiśikaḥ,भ्रातृजायां स्वसारं च तां च भार्यां मृगीदृशम् / अन्याश्चास्य सदा स्वैरमकामयत दैशिकः |
| knarm_2.54,tāstena jāraguruṇā kṛtadīkṣā varāṅganāḥ / babhūvuḥ sarvagāminyo nirvikalpavrate sthitāḥ,तास्तेन जारगुरुणा कृतदीक्षा वराङ्गनाः / बभूवुः सर्वगामिन्यो निर्विकल्पव्रते स्थिताः |
| knarm_2.55,iti maṭhadaiśikaḥ / tayā śramaṇikādūtyā tataste 'pi kṛtodyamāḥ / dhūrtāḥ svādhīnatāṃ prāptāṃ svairiṇīṃ tāṃ siṣevire,इति मठदैशिकः / तया श्रमणिकादूत्या ततस्ते ऽपि कृतोद्यमाः / धूर्ताः स्वाधीनतां प्राप्तां स्वैरिणीं तां सिषेविरे |
| knarm_2.56,athādhikārī taruṇīṃ sotkaṇṭhastāṃ smaranpriyām / bhṛtavastro viveśāśu mithyāgrāmacikitsayā,अथाधिकारी तरुणीं सोत्कण्ठस्तां स्मरन्प्रियाम् / भृतवस्त्रो विवेशाशु मिथ्याग्रामचिकित्सया |
| knarm_2.57,sa sevārthaṃ samānītaghṛtamākṣikasarpiṣā / bhārikairdhanikairbhītyā nagaraṃ samapūrayat,स सेवार्थं समानीतघृतमाक्षिकसर्पिषा / भारिकैर्धनिकैर्भीत्या नगरं समपूरयत् |
| knarm_2.58,prāptaṃ vilokya sucirāttaṃ dṛṣṭānekakāmukā / pīvaraṃ grāmyamāsannarogaṃ pūrṇamivāmbunā,प्राप्तं विलोक्य सुचिरात्तं दृष्टानेककामुका / पीवरं ग्राम्यमासन्नरोगं पूर्णमिवाम्बुना |
| knarm_2.59,tāṃ ca meṣaghṛtāmikṣākilāṭamadhusampadam / rurodaikena netreṇa jahāsānyena tadvadhūḥ,तां च मेषघृतामिक्षाकिलाटमधुसम्पदम् / रुरोदैकेन नेत्रेण जहासान्येन तद्वधूः |
| knarm_2.60,idaṃ suruciraṃ vastraṃ krītamābharaṇañca te / tasyetivādino dṛptā sā cakre sarvamaśrutam,इदं सुरुचिरं वस्त्रं क्रीतमाभरणञ्च ते / तस्येतिवादिनो दृप्ता सा चक्रे सर्वमश्रुतम् |
| knarm_2.61,sā śirovedanāvyājanibaddhābhyaṅgapaṭṭikā / stanantī sasvanaṃ patyurnābhavatpārśvavartinī,सा शिरोवेदनाव्याजनिबद्धाभ्यङ्गपट्टिका / स्तनन्ती सस्वनं पत्युर्नाभवत्पार्श्ववर्तिनी |
| knarm_2.62,tato vācāla[vā]cālamālākalakalākule / gṛhe tasyābhavadvyagragrāma[dā]se mahotsavaḥ,ततो वाचाल[वा]चालमालाकलकलाकुले / गृहे तस्याभवद्व्यग्रग्राम[दा]से महोत्सवः |
| knarm_2.63,dinānte bahubhaktāśī lohitāsavadurmadaḥ / niyogī śayane tasthau kumbhakarṇa ivāparaḥ,दिनान्ते बहुभक्ताशी लोहितासवदुर्मदः / नियोगी शयने तस्थौ कुम्भकर्ण इवापरः |
| knarm_2.64,atha kṛcchrādivābhyetya rātriśeṣe tadaṅganā / āliṅgane samudvignā cumbane valitānanā,अथ कृच्छ्रादिवाभ्येत्य रात्रिशेषे तदङ्गना / आलिङ्गने समुद्विग्ना चुम्बने वलितानना |
| knarm_2.65,rundhānā jaghanasparśamūrusvastikaniścalā / gṛhavyāpārakhinneva nidrāṃ cakre mudhaiva sā,रुन्धाना जघनस्पर्शमूरुस्वस्तिकनिश्चला / गृहव्यापारखिन्नेव निद्रां चक्रे मुधैव सा |
| knarm_2.66,tataḥ prabhāte prasṛte bhūrjabhāṇḍādike puraḥ / vadantī sarvagātreṣu śūlaṃ sāpyakarotklamam,ततः प्रभाते प्रसृते भूर्जभाण्डादिके पुरः / वदन्ती सर्वगात्रेषु शूलं साप्यकरोत्क्लमम् |
| knarm_2.67,athāhūtaḥ parijanairvaidyo madyāmiṣapriyaḥ / nidhiṃ hastagataṃ daivānmanyamānaḥ samāyayau,अथाहूतः परिजनैर्वैद्यो मद्यामिषप्रियः / निधिं हस्तगतं दैवान्मन्यमानः समाययौ |
| knarm_2.68,sabhārtṛkā / namo vidyāvihīnāya vaidyāyāvadyakāriṇe / nihatānekalokāya *sarpāyevāpamṛtyave,सभार्तृका / नमो विद्याविहीनाय वैद्यायावद्यकारिणे / निहतानेकलोकाय *सर्पायेवापमृत्यवे |
| knarm_2.69,bhrānto gṛhaśataṃ tūrṇaṃ bhārākrānta ivocchvasan / lalāṭasvedasalilaṃ pāṇinā vikṣipanmuhuḥ,भ्रान्तो गृहशतं तूर्णं भाराक्रान्त इवोच्छ्वसन् / ललाटस्वेदसलिलं पाणिना विक्षिपन्मुहुः |
| knarm_2.70,vahannauṣadhasaṅketanāmasaṃyogacīrikām / kṛtāntādhikṛtasyāgrādyaḥ prāyastha ivāgataḥ,वहन्नौषधसङ्केतनामसंयोगचीरिकाम् / कृतान्ताधिकृतस्याग्राद्यः प्रायस्थ इवागतः |
| knarm_2.71,cikitsako 'rthaprāṇānāṃ vyādhīnāmacikitsakaḥ / ājīvamīśvaraḥ śūlī yena na tyajyate janaḥ,चिकित्सको ऽर्थप्राणानां व्याधीनामचिकित्सकः / आजीवमीश्वरः शूली येन न त्यज्यते जनः |
| knarm_2.72,sa vaidyaḥ kālakūṭo vā vyālo vetāla eva vā / bhūyasā yāti māṃsena yaḥ kṣipramanukūlatām,स वैद्यः कालकूटो वा व्यालो वेताल एव वा / भूयसा याति मांसेन यः क्षिप्रमनुकूलताम् |
| knarm_2.73,sa vaidya eva kupito vāyurāyuḥkṣayaṅkaraḥ / hastasparśena trimalakṣālakaḥ kṣapitendriyaḥ,स वैद्य एव कुपितो वायुरायुःक्षयङ्करः / हस्तस्पर्शेन त्रिमलक्षालकः क्षपितेन्द्रियः |
| knarm_2.74,kṛcchrasannyāsakṛtpuṃsāṃ prāṇācāryaḥ kimucyate / sthitaṃ bhuktaṃ nu pītaṃ nu vaidyeneti pralāpinaḥ,कृच्छ्रसन्न्यासकृत्पुंसां प्राणाचार्यः किमुच्यते / स्थितं भुक्तं नु पीतं नु वैद्येनेति प्रलापिनः |
| knarm_2.75,yā .. vidhatte yatnena bhiṣagārtopajīvakaḥ / nagarotsavayātrāsu vivāheṣvatibhojanāt / janatā yāti yanmāndyaṃ tadvaidyasya śaneḥ phalam,या .. विधत्ते यत्नेन भिषगार्तोपजीवकः / नगरोत्सवयात्रासु विवाहेष्वतिभोजनात् / जनता याति यन्मान्द्यं तद्वैद्यस्य शनेः फलम् |
| knarm_2.76,guhyāṅgasparśakṛtstrīṇāṃ bahvāśī jīvitāpahaḥ / nṛṇāṃ tridoṣakṛtsatyaṃ vaidya eva na tu jvaraḥ,गुह्याङ्गस्पर्शकृत्स्त्रीणां बह्वाशी जीवितापहः / नृणां त्रिदोषकृत्सत्यं वैद्य एव न तु ज्वरः |
| knarm_2.77,vidyāvirahitā vaidyāḥ kāyasthāḥ prabhaviṣṇavaḥ / durācārāśca guravaḥ prajānāṃ kṣayahetavaḥ,विद्याविरहिता वैद्याः कायस्थाः प्रभविष्णवः / दुराचाराश्च गुरवः प्रजानां क्षयहेतवः |
| knarm_2.78,upasṛtya sa pasparśa stanau tasyāḥ susaṃhatau / kaṭhinau satatasparśau khalaḥ khalatarāviva,उपसृत्य स पस्पर्श स्तनौ तस्याः सुसंहतौ / कठिनौ सततस्पर्शौ खलः खलतराविव |
| knarm_2.79,laṅghanaṃ sahate naiṣā hitaṃ śūle na vṛṃhaṇam / karotu mama cintāsu sarvāhāraṃ mayā saha,लङ्घनं सहते नैषा हितं शूले न वृंहणम् / करोतु मम चिन्तासु सर्वाहारं मया सह |
| knarm_2.80,jaḍā hyasyāḥ sthitā buddhirdhātuśca viṣamaḥ sthitaḥ / tasmātsnigdhā dadhi pūrvamatra yojyaṃ saśarkaram,जडा ह्यस्याः स्थिता बुद्धिर्धातुश्च विषमः स्थितः / तस्मात्स्निग्धा दधि पूर्वमत्र योज्यं सशर्करम् |
| knarm_2.81,ityukte vaidyanāthena strībhiḥ tūrṇaṃ sasambhramam / āhūtaḥ pādapatanairjyotirgaṇaka āyayau,इत्युक्ते वैद्यनाथेन स्त्रीभिः तूर्णं ससम्भ्रमम् / आहूतः पादपतनैर्ज्योतिर्गणक आययौ |
| knarm_2.82,vaidyaḥ / jyotiḥśāstravide tasmai namo 'stu jñānacakṣuṣe / varṣaṃ pṛcchatyavarṣaṃ vā dhīvarānyo vinaṣṭadhīḥ,वैद्यः / ज्योतिःशास्त्रविदे तस्मै नमो ऽस्तु ज्ञानचक्षुषे / वर्षं पृच्छत्यवर्षं वा धीवरान्यो विनष्टधीः |
| knarm_2.83,grahanakṣatratārāṇāṃ saṃkhyāne 'pyakṛtaśramaḥ / atītānāgatajñānadambhāya malapatrabhṛt,ग्रहनक्षत्रताराणां संख्याने ऽप्यकृतश्रमः / अतीतानागतज्ञानदम्भाय मलपत्रभृत् |
| knarm_2.84,tava varṣatrayīmadhye kaścidvittavyayo bhavet / jvaraśca netrapīḍā ca lābhāṃśo 'pyavicintitaḥ,तव वर्षत्रयीमध्ये कश्चिद्वित्तव्ययो भवेत् / ज्वरश्च नेत्रपीडा च लाभांशो ऽप्यविचिन्तितः |
| knarm_2.85,na kaścidupakāraṃ te manyate śatravaśca te / santi tebhyo bhayaṃ deharakṣāyāṃ naiva bādhate,न कश्चिदुपकारं ते मन्यते शत्रवश्च ते / सन्ति तेभ्यो भयं देहरक्षायां नैव बाधते |
| knarm_2.86,durbalo dṛśyase bhrātaryūṣaṃ na kuruṣe katham / apyasti kāmalā nūnaṃ tāṃ mantreṇa nudāmyaham,दुर्बलो दृश्यसे भ्रातर्यूषं न कुरुषे कथम् / अप्यस्ति कामला नूनं तां मन्त्रेण नुदाम्यहम् |
| knarm_2.87,iti sādhāraṇajñānamantravaidyakamiśritam / jyotiḥśāstraṃ vigaṇayanyo muṣṇāti jaḍāśayān,इति साधारणज्ञानमन्त्रवैद्यकमिश्रितम् / ज्योतिःशास्त्रं विगणयन्यो मुष्णाति जडाशयान् |
| knarm_2.88,prāṅniyogivadhūvṛttaṃ jānannapi janaśrutam / dhūrto dhūlipaṭe cakre rāśicakraṃ mudhaiva saḥ,प्राङ्नियोगिवधूवृत्तं जानन्नपि जनश्रुतम् / धूर्तो धूलिपटे चक्रे राशिचक्रं मुधैव सः |
| knarm_2.89,kṣipte niyoginā tatra dīnārakusumotkare / dambhastabdhaściraṃ tasthau svāṅgulīgaṇanāparaḥ,क्षिप्ते नियोगिना तत्र दीनारकुसुमोत्करे / दम्भस्तब्धश्चिरं तस्थौ स्वाङ्गुलीगणनापरः |
| knarm_2.90,tato 'vadanmandamandaṃ protkṣiptabhrūlato muhuḥ / iyamāpāṇḍuramukhī ratikāmena pīḍitā,ततो ऽवदन्मन्दमन्दं प्रोत्क्षिप्तभ्रूलतो मुहुः / इयमापाण्डुरमुखी रतिकामेन पीडिता |
| knarm_2.91,durnivāraśca nārīṇāṃ piśāco ratirāgakṛt / punaḥ śūnyagṛhe snātā guhyakena nirambarā / gṛhītetyatra paśyāmi cakre śukrasamāgamāt,दुर्निवारश्च नारीणां पिशाचो रतिरागकृत् / पुनः शून्यगृहे स्नाता गुह्यकेन निरम्बरा / गृहीतेत्यत्र पश्यामि चक्रे शुक्रसमागमात् |
| knarm_2.92,iti gaṇakaḥ / tataḥ prayāte gaṇake cintite śukrapūjane / niryatpalālapūlīkaḥ pādato dhūlidhūsaraḥ,इति गणकः / ततः प्रयाते गणके चिन्तिते शुक्रपूजने / निर्यत्पलालपूलीकः पादतो धूलिधूसरः |
| knarm_2.93,dāmabaddhakaṭirgrāmyaḥ śīrṇaniṣka .. .. lakaḥ / visṛṣṭaṃ tatsahāyena dadau lekhaṃ niyoginaḥ,दामबद्धकटिर्ग्राम्यः शीर्णनिष्क .. .. लकः / विसृष्टं तत्सहायेन ददौ लेखं नियोगिनः |
| knarm_2.94,eḍikāvyapadeśena gāvaḥ pādairhṛtā daśa / tāsāṃ madhyān mṛtāḥ pañca pañca śeṣāḥ sthitāḥ khale,एडिकाव्यपदेशेन गावः पादैर्हृता दश / तासां मध्यान् मृताः पञ्च पञ्च शेषाः स्थिताः खले |
| knarm_2.95,tanmuktaye tvarāyātāḥ sahanto 'pi dinatrayam / tadabhāve 'pi lābhaste grāme daṇḍaḥ patiṣyati,तन्मुक्तये त्वरायाताः सहन्तो ऽपि दिनत्रयम् / तदभावे ऽपि लाभस्ते ग्रामे दण्डः पतिष्यति |
| knarm_2.96,ghṛtanāḍīnimittena yaścāsau bandhane dhṛtaḥ / so 'pi vipro nirāhārastīkṣṇaḥ pañcatvamāgataḥ,घृतनाडीनिमित्तेन यश्चासौ बन्धने धृतः / सो ऽपि विप्रो निराहारस्तीक्ष्णः पञ्चत्वमागतः |
| knarm_2.97,pādāntike ca prahitaṃ tasya pradhanapatrakam / baddhaṃ mayā tatkalatraṃ mudritaṃ sakalaṃ gṛham,पादान्तिके च प्रहितं तस्य प्रधनपत्रकम् / बद्धं मया तत्कलत्रं मुद्रितं सकलं गृहम् |
| knarm_2.98,yānskandhakanimittena prāyasthānparipālakaḥ / pradadau māsavṛttyaiva te mayā tadgṛhe dhṛtāḥ,यान्स्कन्धकनिमित्तेन प्रायस्थान्परिपालकः / प्रददौ मासवृत्त्यैव ते मया तद्गृहे धृताः |
| knarm_2.99,dhānyarāśiḥ prabhūto 'sti tūrṇamāgamyatāmiha / tātparyamiti vijñaptāḥ pādā jyeṣṭhārkavāsare,धान्यराशिः प्रभूतो ऽस्ति तूर्णमागम्यतामिह / तात्पर्यमिति विज्ञप्ताः पादा ज्येष्ठार्कवासरे |
| knarm_2.100,khvāśapatiḥ tūṇarakṣako / vācayannityasau lekhaṃ tasya karmaṇyatāṃ *tataḥ / praśaśaṃsa sahāyasya niyogī harṣanirbharaḥ,ख्वाशपतिः तूणरक्षको / वाचयन्नित्यसौ लेखं तस्य कर्मण्यतां *ततः / प्रशशंस सहायस्य नियोगी हर्षनिर्भरः |
| knarm_2.101,so 'bhūtpūrvataraṃ bauddhastato dambhāya vaiṣṇavaḥ / rakṣārthamatha bhāryāyā jātakaulāgamādaraḥ,सो ऽभूत्पूर्वतरं बौद्धस्ततो दम्भाय वैष्णवः / रक्षार्थमथ भार्याया जातकौलागमादरः |
| knarm_2.102,ānināya guruṃ garvadambhalobhaniketanam / māyākuhakalaulyānāṃ dīkṣāsamayamaṇḍalam,आनिनाय गुरुं गर्वदम्भलोभनिकेतनम् / मायाकुहकलौल्यानां दीक्षासमयमण्डलम् |
| knarm_2.103,namaste gurunāthāya dhanadārāpahāriṇe / kṣobhiṇe sarvabhakṣāya yakṣāyeva kṣapāśine,नमस्ते गुरुनाथाय धनदारापहारिणे / क्षोभिणे सर्वभक्षाय यक्षायेव क्षपाशिने |
| knarm_2.104,*bhālanyastārdhasindūrapattrikāpuṣpagucchakaḥ / bi[ndū]pabindunityārdramahālālāṭakarparaḥ,*भालन्यस्तार्धसिन्दूरपत्त्रिकापुष्पगुच्छकः / बि[न्दू]पबिन्दुनित्यार्द्रमहालालाटकर्परः |
| knarm_2.105,karṇamūlaśikhāmātragrathitasvalpajūṭikaḥ / kuṅkumāṅkitakarṇāgraḥ kācarākṣo mahāhanuḥ,कर्णमूलशिखामात्रग्रथितस्वल्पजूटिकः / कुङ्कुमाङ्कितकर्णाग्रः काचराक्षो महाहनुः |
| knarm_2.106,khalvāṭo viralaśmaśrurdīrghavākpraskhalankvacit / bibhrāṇo vadanaṃ vṛddhamahiṣībhagavibhramam,खल्वाटो विरलश्मश्रुर्दीर्घवाक्प्रस्खलन्क्वचित् / बिभ्राणो वदनं वृद्धमहिषीभगविभ्रमम् |
| knarm_2.107,kṣaṇātpibati yo madyaghaṭaṃ ghaṭaghaṭāravaiḥ / tasya kaṇṭhapraṇālasya sthaulyaṃ kenopamīyatām,क्षणात्पिबति यो मद्यघटं घटघटारवैः / तस्य कण्ठप्रणालस्य स्थौल्यं केनोपमीयताम् |
| knarm_2.108,madyamāṃsadurāmodamalinaṃ yogapaṭṭakam / dadhānaḥ stanasampūrṇaṃ vakṣasā *rākṣasākṛtiḥ,मद्यमांसदुरामोदमलिनं योगपट्टकम् / दधानः स्तनसम्पूर्णं वक्षसा *राक्षसाकृतिः |
| knarm_2.109,sindūrapūrṇagambhīranābhirandhropaśobhitaḥ / lopikāpūpa*śapharāmikṣābhṛtamahodaraḥ,सिन्दूरपूर्णगम्भीरनाभिरन्ध्रोपशोभितः / लोपिकापूप*शफरामिक्षाभृतमहोदरः |
| knarm_2.110,madhumāṃsakṛtājīrṇapratyagrāmodaduḥsahān / dhūmodgāra*gaḍatkārānmuñcanmegha ivākulaḥ,मधुमांसकृताजीर्णप्रत्यग्रामोददुःसहान् / धूमोद्गार*गडत्कारान्मुञ्चन्मेघ इवाकुलः |
| knarm_2.111,gururgurutarāvidyāvadyamadyamadāndhadhīḥ / ahaṃkāra ivākāramāgataḥ pratyadṛśyata,गुरुर्गुरुतराविद्यावद्यमद्यमदान्धधीः / अहंकार इवाकारमागतः प्रत्यदृश्यत |
| knarm_2.112,ākāreṇa gururguruśca vacasā kausīdyamaurkhyairgurur meḍhreṇātigurustathāsyakuharaśmaśrūdarasphigguruḥ / veśyākāminiyogivañcanaguruḥ sadvṛttaśūnyo guruś citraṃ sarvaguruḥ śivoditamahāśikṣāsu nityaṃ laghuḥ,आकारेण गुरुर्गुरुश्च वचसा कौसीद्यमौर्ख्यैर्गुरुर् मेढ्रेणातिगुरुस्तथास्यकुहरश्मश्रूदरस्फिग्गुरुः / वेश्याकामिनियोगिवञ्चनगुरुः सद्वृत्तशून्यो गुरुश् चित्रं सर्वगुरुः शिवोदितमहाशिक्षासु नित्यं लघुः |
| knarm_2.113,api nāma sa jāyeta pavitracaritaḥ kṣitau / aśaucanidhayo yena guravo nopasevitāḥ,अपि नाम स जायेत पवित्रचरितः क्षितौ / अशौचनिधयो येन गुरवो नोपसेविताः |
| knarm_2.114,ahaṃpūrvikayā sarve patitāstasya pādayoḥ / cakruḥ śirobhirbhūkampaluṭhatpiṭharakabhramam,अहंपूर्विकया सर्वे पतितास्तस्य पादयोः / चक्रुः शिरोभिर्भूकम्पलुठत्पिठरकभ्रमम् |
| knarm_2.115,rakṣāyai nijabhāryāyāḥ sampadāṃ ca vivṛddhaye / niyoginā yāgavidhau vijñapto bhagavānguruḥ,रक्षायै निजभार्यायाः सम्पदां च विवृद्धये / नियोगिना यागविधौ विज्ञप्तो भगवान्गुरुः |
| knarm_2.116,likhitvā kuṅkumenāśu svalpasambhāracīrikām / hṛṣṭaḥ prātaḥ sameṣyāmītyuktvā prāyātsahānugaiḥ,लिखित्वा कुङ्कुमेनाशु स्वल्पसम्भारचीरिकाम् / हृष्टः प्रातः समेष्यामीत्युक्त्वा प्रायात्सहानुगैः |
| knarm_2.117,guruḥ / śvaśuro yāgasambhāre yatnāhūto niyoginā / *pāpī dharmādhikaraṇadiviro 'tha samāyayau,गुरुः / श्वशुरो यागसम्भारे यत्नाहूतो नियोगिना / *पापी धर्माधिकरणदिविरो ऽथ समाययौ |
| knarm_2.118,tasmai namo 'stu nagarācāryavaryāya bhogine / yasya haste sthitā bhūmiḥ saśailavanakānanā,तस्मै नमो ऽस्तु नगराचार्यवर्याय भोगिने / यस्य हस्ते स्थिता भूमिः सशैलवनकानना |
| knarm_2.119,karoti praśrayaṃ vakti madhuraṃ diviraḥ puraḥ / jaracchagalaśṛṅgābhāṃ na ca tyajati vakratām,करोति प्रश्रयं वक्ति मधुरं दिविरः पुरः / जरच्छगलशृङ्गाभां न च त्यजति वक्रताम् |
| knarm_2.120,kalamāṅkitakarṇena bhūrjapatrakapāṇinā / āsthānadivireṇeyaṃ grastā bhagavatī mahī,कलमाङ्कितकर्णेन भूर्जपत्रकपाणिना / आस्थानदिविरेणेयं ग्रस्ता भगवती मही |
| knarm_2.121,mithyā mahāvarāheṇa daityeṣvāḍambaraḥ kṛtaḥ / āsthānadivirairgrastā yadiyaṃ noddhṛtā kṣitiḥ,मिथ्या महावराहेण दैत्येष्वाडम्बरः कृतः / आस्थानदिविरैर्ग्रस्ता यदियं नोद्धृता क्षितिः |
| knarm_2.122,utthāya veśyāśayanātprabhāte madyaghūrṇitaḥ / dhanārthī diviraḥ śastamukhaṃ draṣṭuṃ pratīkṣate,उत्थाय वेश्याशयनात्प्रभाते मद्यघूर्णितः / धनार्थी दिविरः शस्तमुखं द्रष्टुं प्रतीक्षते |
| knarm_2.123,nūnaṃ niśi bhagāpānaṃ karoti diviraḥ sadā / prātaḥ prātarmṛdā vaktraṃ kṣālayatyanyathā katham,नूनं निशि भगापानं करोति दिविरः सदा / प्रातः प्रातर्मृदा वक्त्रं क्षालयत्यन्यथा कथम् |
| knarm_2.124,snāto mṛddarbhatilabhṛtkaroti suciraṃ japam / diviraḥ kūṭasaṃketapaṭīpātrāṇi cintayan,स्नातो मृद्दर्भतिलभृत्करोति सुचिरं जपम् / दिविरः कूटसंकेतपटीपात्राणि चिन्तयन् |
| knarm_2.125,vipraṃ puraḥ samāyāntaṃ thūtkṛtya tvaritaḥ punaḥ / praviśya gehaṃ niryāti śaṅkamānaḥ parābhavam,विप्रं पुरः समायान्तं थूत्कृत्य त्वरितः पुनः / प्रविश्य गेहं निर्याति शङ्कमानः पराभवम् |
| knarm_2.126,śrīkāmo gomayabhrāntyā vandate śvaśakṛtpathi / puraścāptāṃ siddhikāmaścaṇḍālīṃ sakaraṇḍakām,श्रीकामो गोमयभ्रान्त्या वन्दते श्वशकृत्पथि / पुरश्चाप्तां सिद्धिकामश्चण्डालीं सकरण्डकाम् |
| knarm_2.127,suprabhātatarāyātaiḥ sakaṣṭaśaṭilairvṛtaḥ / āsthānaṃ yāti kalayanbhṛṣṭamāṃsaṃ sapānakam,सुप्रभाततरायातैः सकष्टशटिलैर्वृतः / आस्थानं याति कलयन्भृष्टमांसं सपानकम् |
| knarm_2.128,bhūrja*peṭalaḍatklinnamaṣī subhṛtabhājanaḥ / kathayanniva gandhena bhāvinīṃ narakasthitim,भूर्ज*पेटलडत्क्लिन्नमषी सुभृतभाजनः / कथयन्निव गन्धेन भाविनीं नरकस्थितिम् |
| knarm_2.129,maṣīviṣārdrayā nighnansādhūnkalamadaṃṣṭrayā / āsthānajaladherantardiviro makarāyate,मषीविषार्द्रया निघ्नन्साधून्कलमदंष्ट्रया / आस्थानजलधेरन्तर्दिविरो मकरायते |
| knarm_2.130,tanmaṣīvipruṣastasya dṛśyante kalamacyutāḥ / bhuvo viluṇṭhyamānāyāḥ sāñjanāśrukaṇā iva,तन्मषीविप्रुषस्तस्य दृश्यन्ते कलमच्युताः / भुवो विलुण्ठ्यमानायाः साञ्जनाश्रुकणा इव |
| knarm_2.131,adhomukhā vimānebhyaḥ patanto divi rodanam / kurvanti pitarastasya yo bhuṅkte divirodanam,अधोमुखा विमानेभ्यः पतन्तो दिवि रोदनम् / कुर्वन्ति पितरस्तस्य यो भुङ्क्ते दिविरोदनम् |
| knarm_2.132,jāmātuḥ śrīmato dṛṣṭvā sa gṛhaṃ harṣanirbharaḥ / acintayatkadāsyāpi ṣaṭirdaivādbhavediti,जामातुः श्रीमतो दृष्ट्वा स गृहं हर्षनिर्भरः / अचिन्तयत्कदास्यापि षटिर्दैवाद्भवेदिति |
| knarm_2.133,āsthānadiviraḥ / tatsaṅgatyāpyadṛśyanta bhūrjabhaṭṭā bhayaṅkarāḥ / tadgṛhe kalayanto 'ntastasya sthāvaraviplavam,आस्थानदिविरः / तत्सङ्गत्याप्यदृश्यन्त भूर्जभट्टा भयङ्कराः / तद्गृहे कलयन्तो ऽन्तस्तस्य स्थावरविप्लवम् |
| knarm_2.134,saṃharanti sadā lokānye sasthāvarajaṅgamān / tebhyaḥ pralayakāribhyo bhaṭṭebhyo 'stu namo namaḥ,संहरन्ति सदा लोकान्ये सस्थावरजङ्गमान् / तेभ्यः प्रलयकारिभ्यो भट्टेभ्यो ऽस्तु नमो नमः |
| knarm_2.135,ṣaṭīpāśasamākṛṣṭaḥ prāpto 'dhikaraṇaṃ bhayāt / sādhurnigīryate bhaṭṭairmatsyairiva jale baliḥ,षटीपाशसमाकृष्टः प्राप्तो ऽधिकरणं भयात् / साधुर्निगीर्यते भट्टैर्मत्स्यैरिव जले बलिः |
| knarm_2.136,bhaṭṭairbhaṭṭaiḥ sadiviraiḥ śaṭīnipatito janaḥ / mucyate nāsthiśeṣo 'pi raktakṣībairiva śvabhiḥ,भट्टैर्भट्टैः सदिविरैः शटीनिपतितो जनः / मुच्यते नास्थिशेषो ऽपि रक्तक्षीबैरिव श्वभिः |
| knarm_2.137,brāhmaṇyādye hatā naiva rāmeṇa brahmarākṣasāḥ / āsthānabhaṭṭāste manye sadā khādanti mānuṣān,ब्राह्मण्याद्ये हता नैव रामेण ब्रह्मराक्षसाः / आस्थानभट्टास्ते मन्ये सदा खादन्ति मानुषान् |
| knarm_2.138,kṛtaḥ parājito jetā jayī yaiśca parājitaḥ / teṣāṃ svatantravacasāṃ vacasā kena jīvyate,कृतः पराजितो जेता जयी यैश्च पराजितः / तेषां स्वतन्त्रवचसां वचसा केन जीव्यते |
| knarm_2.139,ante narakapālairye vṛtā vetālatāṃ gatāḥ / ṣaṭyantaḥkṛtahṛdghaṇṭā bhaṭṭāste kasya nāntakāḥ,अन्ते नरकपालैर्ये वृता वेतालतां गताः / षट्यन्तःकृतहृद्घण्टा भट्टास्ते कस्य नान्तकाः |
| knarm_2.140,paśyannandho vadanmūkaḥ śṛṇvaṃśca badhiro 'dhamaḥ / utkocena vinā bhaṭṭaściraṃ nidrāyate śaṭhaḥ,पश्यन्नन्धो वदन्मूकः शृण्वंश्च बधिरो ऽधमः / उत्कोचेन विना भट्टश्चिरं निद्रायते शठः |
| knarm_2.141,utkocabhakṣaṇaṃ chidraśikṣaṇaṃ sādhutakṣaṇam / ṣaṭisandhukṣaṇaṃ kūṭarakṣaṇaṃ bhaṭṭalakṣaṇam,उत्कोचभक्षणं छिद्रशिक्षणं साधुतक्षणम् / षटिसन्धुक्षणं कूटरक्षणं भट्टलक्षणम् |
| knarm_2.142,carmakṛnnartakībhrātā saṅgatyā nartako 'bhavat / so 'tha gāruḍakalpajñaḥ prayātaḥ sasyapālatām,चर्मकृन्नर्तकीभ्राता सङ्गत्या नर्तको ऽभवत् / सो ऽथ गारुडकल्पज्ञः प्रयातः सस्यपालताम् |
| knarm_2.143,so 'pi grāmagaṇeśasya prāptaḥ prāsādapālatām / sandhivigrahakāyasthacākrikāsevako 'dhamaḥ,सो ऽपि ग्रामगणेशस्य प्राप्तः प्रासादपालताम् / सन्धिविग्रहकायस्थचाक्रिकासेवको ऽधमः |
| knarm_2.144,bhaṭṭatvamāptavāndūto *draṅgadeśagatāgatāt / tasya putrāśca pautrāśca sarve 'dhikaraṇadvijāḥ,भट्टत्वमाप्तवान्दूतो *द्रङ्गदेशगतागतात् / तस्य पुत्राश्च पौत्राश्च सर्वे ऽधिकरणद्विजाः |
| knarm_2.145,kuto 'nyathā bhavatyeṣāṃ vacaścarmakṛtāmiva / kakṣe sumahatī bhastrā śaṭidīnārabhājanam,कुतो ऽन्यथा भवत्येषां वचश्चर्मकृतामिव / कक्षे सुमहती भस्त्रा शटिदीनारभाजनम् |
| knarm_3.1,iti adhikaraṇabhaṭṭāḥ sātikā vā / iti narmamālāyāṃ dvitīyaḥ parihāsaḥ // tṛtīyaḥ parihāsaḥ atha yāgotsave tasminsarve divirabāndhavāḥ / alaṅkṛtāśca lalanā niyogigṛhamāyayuḥ,इति अधिकरणभट्टाः सातिका वा / इति नर्ममालायां द्वितीयः परिहासः // तृतीयः परिहासः अथ यागोत्सवे तस्मिन्सर्वे दिविरबान्धवाः / अलङ्कृताश्च ललना नियोगिगृहमाययुः |
| knarm_3.2,khaṭikā karaṇī haimī pārato ratnamūṭikā / sindūrādyā rajobhedāḥ pañcaraṅgakasūtrakam,खटिका करणी हैमी पारतो रत्नमूटिका / सिन्दूराद्या रजोभेदाः पञ्चरङ्गकसूत्रकम् |
| knarm_3.3,śālicūrṇaṃ sitacchatraṃ śvetavastraṃ vitānakam / nārācāḥ kṣurikā sūtraṃ darpaṇaṃ vīrakartarī,शालिचूर्णं सितच्छत्रं श्वेतवस्त्रं वितानकम् / नाराचाः क्षुरिका सूत्रं दर्पणं वीरकर्तरी |
| knarm_3.4,patākā vyajanaṃ kūrcaḥ puṣpalakṣāṇi ṣoḍaśa / vārdhanīkalaśau tāmrau tilāstailaṃ mṛgājinam,पताका व्यजनं कूर्चः पुष्पलक्षाणि षोडश / वार्धनीकलशौ ताम्रौ तिलास्तैलं मृगाजिनम् |
| knarm_3.5,sruksruvau samidho darbhā lājāḥ siddhārtakā ghṛtam / bilvapūgaphalākṣoṭajātīphalayavākṣatam,स्रुक्स्रुवौ समिधो दर्भा लाजाः सिद्धार्तका घृतम् / बिल्वपूगफलाक्षोटजातीफलयवाक्षतम् |
| knarm_3.6,dhūpakuṅkumakarpūrakautukauṣadhicandanam / pādukāpīṭhaparyaṅkaghaṇṭikāghaṭakuṇḍakam,धूपकुङ्कुमकर्पूरकौतुकौषधिचन्दनम् / पादुकापीठपर्यङ्कघण्टिकाघटकुण्डकम् |
| knarm_3.7,madyamāṃsasurāpūpapalāṇḍuśapharaudanam / piṣṭabhṛṣṭarasasvacchabhakṣyarocakamodakam,मद्यमांससुरापूपपलाण्डुशफरौदनम् / पिष्टभृष्टरसस्वच्छभक्ष्यरोचकमोदकम् |
| knarm_3.8,caṭakāpūrṇapātrāṇi kṣīriṇī kṛsarā dadhi / daśa kṛṣṇā daśa śvetāśchāgā meṣāścaturdaśa,चटकापूर्णपात्राणि क्षीरिणी कृसरा दधि / दश कृष्णा दश श्वेताश्छागा मेषाश्चतुर्दश |
| knarm_3.9,bhastrā cetyādisambhāraścīrikālikhitaṃ kṣaṇāt / sajjīkṛtaṃ śrīsacivairbhogamitrairniyoginaḥ (?),भस्त्रा चेत्यादिसम्भारश्चीरिकालिखितं क्षणात् / सज्जीकृतं श्रीसचिवैर्भोगमित्रैर्नियोगिनः (?) |
| knarm_3.10,tato nityāvadhānena bhagaliṅgavibhūṣitam / cakāra maṇḍalaṃ śiṣyaḥ sindūrāntaritāntaram,ततो नित्यावधानेन भगलिङ्गविभूषितम् / चकार मण्डलं शिष्यः सिन्दूरान्तरितान्तरम् |
| knarm_3.11,athātmārāmatādambhamīlitāghūrṇitekṣaṇaḥ / gururgṛhītaḥ śiṣyābhyāṃ savyadakṣiṇahastayoḥ,अथात्मारामतादम्भमीलिताघूर्णितेक्षणः / गुरुर्गृहीतः शिष्याभ्यां सव्यदक्षिणहस्तयोः |
| knarm_3.12,śatamātreṇānuyātaḥ śiṣyāṇāmāyayau śanaiḥ / luṇṭhiṃ kartumivātyugro nagarādhipatiḥ svayam,शतमात्रेणानुयातः शिष्याणामाययौ शनैः / लुण्ठिं कर्तुमिवात्युग्रो नगराधिपतिः स्वयम् |
| knarm_3.13,carmakṛtsaunikaścakrī dhīvaro haṭṭatāpasaḥ / vṛddhaveśyā kalyapālo madyabhaṭṭo jaradviṭaḥ,चर्मकृत्सौनिकश्चक्री धीवरो हट्टतापसः / वृद्धवेश्या कल्यपालो मद्यभट्टो जरद्विटः |
| knarm_3.14,pañca nāraṅgakā rugṇāstriṭāṅkāro 'tha pācakaḥ / gobhakṣo bhairavācāryaḥ kulācāryo 'tha vāyakaḥ,पञ्च नारङ्गका रुग्णास्त्रिटाङ्कारो ऽथ पाचकः / गोभक्षो भैरवाचार्यः कुलाचार्यो ऽथ वायकः |
| knarm_3.15,cūlikākṛtarudrākṣo ghaṭilaśchinnanāsikaḥ / mahāvratī bhagamukhaḥ śaivācāryastrighaṇṭikaḥ,चूलिकाकृतरुद्राक्षो घटिलश्छिन्ननासिकः / महाव्रती भगमुखः शैवाचार्यस्त्रिघण्टिकः |
| knarm_3.16,nagno velāvratī maunī stotrakṛjjānughaṇṭikaḥ / dvitrāśconmattavanitāḥ śvabhiḥ parivṛtāstathā,नग्नो वेलाव्रती मौनी स्तोत्रकृज्जानुघण्टिकः / द्वित्राश्चोन्मत्तवनिताः श्वभिः परिवृतास्तथा |
| knarm_3.17,gūthaliptastathonmatto mantravādī rasāyanī / indrajālī latāveśī vijñānī kāmatāttvikaḥ,गूथलिप्तस्तथोन्मत्तो मन्त्रवादी रसायनी / इन्द्रजाली लतावेशी विज्ञानी कामतात्त्विकः |
| knarm_3.18,bhaṭṭāścānye gurordhūrtāḥ pānabhojanasevakāḥ / viviśuḥ svinnanaivedyāmodavaktrodakākulāḥ,भट्टाश्चान्ये गुरोर्धूर्ताः पानभोजनसेवकाः / विविशुः स्विन्ननैवेद्यामोदवक्त्रोदकाकुलाः |
| knarm_3.19,athāmapakvasaṃhārakāriṇaḥ sarvahāriṇaḥ / mattā gurubhaṭṭāścakrustiladhūpaghṛtakṣayam,अथामपक्वसंहारकारिणः सर्वहारिणः / मत्ता गुरुभट्टाश्चक्रुस्तिलधूपघृतक्षयम् |
| knarm_3.20,eko dvau bahavaḥ paścānninyuste bhastrayā tathā / śālicūrṇayavākṣoṭabilvārghaghṛtacandanam,एको द्वौ बहवः पश्चान्निन्युस्ते भस्त्रया तथा / शालिचूर्णयवाक्षोटबिल्वार्घघृतचन्दनम् |
| knarm_3.21,iti gurubhaṭṭāḥ / tataḥ svabhaginī raṇḍā bālaiva vrataśālinī / dhṛtā niyoginā yāgaparicaryāvidhau guroḥ,इति गुरुभट्टाः / ततः स्वभगिनी रण्डा बालैव व्रतशालिनी / धृता नियोगिना यागपरिचर्याविधौ गुरोः |
| knarm_3.22,jayatyakhaṇḍaśītāṃśumaṇḍaladyutitaskarī / puṇḍarīkamukhī raṇḍā navayauvanamaṇḍitā,जयत्यखण्डशीतांशुमण्डलद्युतितस्करी / पुण्डरीकमुखी रण्डा नवयौवनमण्डिता |
| knarm_3.23,madaśauṇḍaṃ samuddaṇḍacaṇḍaṃ sukhakaraṇḍakam / vinā caṇḍaratodghṛṣṭaṃ raṇḍā khaṇḍitamānasā,मदशौण्डं समुद्दण्डचण्डं सुखकरण्डकम् / विना चण्डरतोद्घृष्टं रण्डा खण्डितमानसा |
| knarm_3.24,vistīrṇaśroṇipulinā pīvarorukucasthalī / hariṇīhārinayanā raṇḍā netrarasāyanam,विस्तीर्णश्रोणिपुलिना पीवरोरुकुचस्थली / हरिणीहारिनयना रण्डा नेत्ररसायनम् |
| knarm_3.25,raṇḍā skandhadvayāsaktamuktakeśī virājate / netrotpalamukhāmbhojabhṛṅgavyāpteva padminī,रण्डा स्कन्धद्वयासक्तमुक्तकेशी विराजते / नेत्रोत्पलमुखाम्भोजभृङ्गव्याप्तेव पद्मिनी |
| knarm_3.26,niḥsūtraruciraḥ kaṇṭhaḥ suvarṇasubhago bhagaḥ / raṇḍāyāḥ karṇapāśau ca nirābharaṇasundarau,निःसूत्ररुचिरः कण्ठः सुवर्णसुभगो भगः / रण्डायाः कर्णपाशौ च निराभरणसुन्दरौ |
| knarm_3.27,puṣpatāmbūlarahitā raṇḍā santyaktabhūṣaṇā / lāvaṇyenātimātreṇa saṃvibhakteva vedhasā,पुष्पताम्बूलरहिता रण्डा सन्त्यक्तभूषणा / लावण्येनातिमात्रेण संविभक्तेव वेधसा |
| knarm_3.28,hāreṇa kiṃ sumadhyāyāḥ sukeśyāḥ kusumena kim / kimañjanenāyatākṣyā raṇḍāyā maṇḍanena kim,हारेण किं सुमध्यायाः सुकेश्याः कुसुमेन किम् / किमञ्जनेनायताक्ष्या रण्डाया मण्डनेन किम् |
| knarm_3.29,kiṃ dharmo yatra no raṇḍā dhiksukhaṃ raṇḍayā vinā / raṇḍāhīno 'stu mā mokṣaḥ prauḍhairityuditaṃ viṭaiḥ,किं धर्मो यत्र नो रण्डा धिक्सुखं रण्डया विना / रण्डाहीनो ऽस्तु मा मोक्षः प्रौढैरित्युदितं विटैः |
| knarm_3.30,raṇḍā vilokya taruṇaṃ karoti bhrukuṭiṃ mṛṣā / kaṇṭhagrahaṃ cintayantī manasā tu prahṛṣyati,रण्डा विलोक्य तरुणं करोति भ्रुकुटिं मृषा / कण्ठग्रहं चिन्तयन्ती मनसा तु प्रहृष्यति |
| knarm_3.31,saṃsmarantī ratisukhaṃ pīvarorukucasthalī / raṇḍā bhagasthalīṃ rātrau mṛdnātyucchvāsinī sadā,संस्मरन्ती रतिसुखं पीवरोरुकुचस्थली / रण्डा भगस्थलीं रात्रौ मृद्नात्युच्छ्वासिनी सदा |
| knarm_3.32,vīkṣate taruṇaṃ tiryakkāntaṃ subhagamānatā / sravantī nirbharaṃ reto raṇḍā dhenuḥ payo yathā,वीक्षते तरुणं तिर्यक्कान्तं सुभगमानता / स्रवन्ती निर्भरं रेतो रण्डा धेनुः पयो यथा |
| knarm_3.33,gauraḥ supīvaro dhatte raṇḍāyā muṇḍito bhagaḥ / merorarkahayollīḍhaśaṣpahemataṭabhramam,गौरः सुपीवरो धत्ते रण्डाया मुण्डितो भगः / मेरोरर्कहयोल्लीढशष्पहेमतटभ्रमम् |
| knarm_3.34,turagādyācitānītastabdhadīrghadhvajo naraḥ / yadi nāma rate śakto raṇḍāṃ toṣayituṃ na vā,तुरगाद्याचितानीतस्तब्धदीर्घध्वजो नरः / यदि नाम रते शक्तो रण्डां तोषयितुं न वा |
| knarm_3.35,śrāddheṣu mugdhaviprāṇāṃ jaṭināṃ ca tapasvinām / vaśe patati dhanyānāṃ raṇḍā rasataraṅgiṇī,श्राद्धेषु मुग्धविप्राणां जटिनां च तपस्विनाम् / वशे पतति धन्यानां रण्डा रसतरङ्गिणी |
| knarm_3.36,cūlikānyastakusumaḥ karṇe kṛtapavitrakaḥ / yuvā raṇḍāpriyo vipraḥ kandarpeṇopamīyate,चूलिकान्यस्तकुसुमः कर्णे कृतपवित्रकः / युवा रण्डाप्रियो विप्रः कन्दर्पेणोपमीयते |
| knarm_3.37,udañcadgurudaṇḍasya caṇḍasya brahmacāriṇaḥ / raṇḍā dadāti satataṃ śraddhayā mṛtabhojanam,उदञ्चद्गुरुदण्डस्य चण्डस्य ब्रह्मचारिणः / रण्डा ददाति सततं श्रद्धया मृतभोजनम् |
| knarm_3.38,tameva tīrthayātrāsu paścānnayati sarvadā / vahantī khaḍgapātreṇa balidhūpasamudgikām,तमेव तीर्थयात्रासु पश्चान्नयति सर्वदा / वहन्ती खड्गपात्रेण बलिधूपसमुद्गिकाम् |
| knarm_3.39,parasparaprārthanayā sumuṇḍitabhagadhvajau / bhūkampakāriṇau rātrau tau raṇḍābrahmacāriṇau,परस्परप्रार्थनया सुमुण्डितभगध्वजौ / भूकम्पकारिणौ रात्रौ तौ रण्डाब्रह्मचारिणौ |
| knarm_3.40,divā dambhanidhānāya namastīrthopasevine / rātrau raṇḍābhagāpānakṣībāya brahmacāriṇe,दिवा दम्भनिधानाय नमस्तीर्थोपसेविने / रात्रौ रण्डाभगापानक्षीबाय ब्रह्मचारिणे |
| knarm_3.41,raṇḍā jaṭābhṛtāṃ bhītyā gauḍalāṭatapasvinām / dadāti .. rjitāṃ prītyā talliptoru .. vāsakṛt,रण्डा जटाभृतां भीत्या गौडलाटतपस्विनाम् / ददाति .. र्जितां प्रीत्या तल्लिप्तोरु .. वासकृत् |
| knarm_3.42,gatvā gurugṛhaṃ raṇḍā patyuḥ parvadine satī / kaṣantī kaṭimā .. bhī raṇḍā nirdayamohanaiḥ,गत्वा गुरुगृहं रण्डा पत्युः पर्वदिने सती / कषन्ती कटिमा .. भी रण्डा निर्दयमोहनैः |
| knarm_3.43,raṇḍā tattanmṛtoddhāradīkṣādivratakāriṇī / dadāti niśi niḥśaṅkā kāmasattraṃ tapasvinām,रण्डा तत्तन्मृतोद्धारदीक्षादिव्रतकारिणी / ददाति निशि निःशङ्का कामसत्त्रं तपस्विनाम् |
| knarm_3.44,liṅgārcanāpadeśena dattvā veśmani tālakam / karoti carmaliṅgena raṇḍā kaṇḍūvikhaṇḍanam,लिङ्गार्चनापदेशेन दत्त्वा वेश्मनि तालकम् / करोति चर्मलिङ्गेन रण्डा कण्डूविखण्डनम् |
| knarm_3.45,tayopacaryamāṇo 'tha mṛgākṣyā gururākulaḥ / śiṣyāśca tāṃ papurnetraiḥ kṣudhārtāḥ kṣīriṇīmiva,तयोपचर्यमाणो ऽथ मृगाक्ष्या गुरुराकुलः / शिष्याश्च तां पपुर्नेत्रैः क्षुधार्ताः क्षीरिणीमिव |
| knarm_3.46,[iti] raṇḍā / tataḥ praviviśuste te dīkṣāsamayino narāḥ / baddhanetrapaṭā mithyāmohenevāndhakāritāḥ,[इति] रण्डा / ततः प्रविविशुस्ते ते दीक्षासमयिनो नराः / बद्धनेत्रपटा मिथ्यामोहेनेवान्धकारिताः |
| knarm_3.47,atha vyajijñapadbhūminyastajānuḥ kṛtāñjaliḥ / guruṃ niyoginaḥ śraddhāśuddhāntaṃ haṭṭatāpasaḥ,अथ व्यजिज्ञपद्भूमिन्यस्तजानुः कृताञ्जलिः / गुरुं नियोगिनः श्रद्धाशुद्धान्तं हट्टतापसः |
| knarm_3.48,ihaiva suciraṃ nātha yāgavyagre tvayi sthite / pratīkṣante pare śiṣyā yāgotsavasamutsukāḥ,इहैव सुचिरं नाथ यागव्यग्रे त्वयि स्थिते / प्रतीक्षन्ते परे शिष्या यागोत्सवसमुत्सुकाः |
| knarm_3.49,ya eṣa prathito loke gṛhakṛtye mahattamaḥ / kṛtayāgasamārambhaḥ sa bhavantamudīkṣate,य एष प्रथितो लोके गृहकृत्ये महत्तमः / कृतयागसमारम्भः स भवन्तमुदीक्षते |
| knarm_3.50,brahmahatyādi pāpaṃ yanniḥsaṃkhyaṃ tasya vidyate / ekaghaṇṭāṭanatkāramātreṇa bhavatā hṛtam,ब्रह्महत्यादि पापं यन्निःसंख्यं तस्य विद्यते / एकघण्टाटनत्कारमात्रेण भवता हृतम् |
| knarm_3.51,manyate sa tṛṇaṃ sarvaṃ sarvasaṃhārapātakam / yato mūrdhni tvayā hastastasya pañcaphaṇo dhṛtaḥ,मन्यते स तृणं सर्वं सर्वसंहारपातकम् / यतो मूर्ध्नि त्वया हस्तस्तस्य पञ्चफणो धृतः |
| knarm_3.52,tvatprasādātsamuttīrṇāṃ sa kāmapi daśāṃ śritaḥ / śaṅkarāyatanebhyo 'pi śaivaḥ sarvaṃ jahāra yat,त्वत्प्रसादात्समुत्तीर्णां स कामपि दशां श्रितः / शङ्करायतनेभ्यो ऽपि शैवः सर्वं जहार यत् |
| knarm_3.53,sarvasvaharaṇaṃ dharmasatkāryaṃ brāhmaṇakṣayaḥ / yattasya nirvikalpasya tattavaiva vijṛmbhitam,सर्वस्वहरणं धर्मसत्कार्यं ब्राह्मणक्षयः / यत्तस्य निर्विकल्पस्य तत्तवैव विजृम्भितम् |
| knarm_3.54,[iti] *gṛhakṛtyamahattamaḥ svakaṣaṇakāmikāro vā / tvāmiyaṃ nātha gaṇikā nimantrayitumāgatā / ghaṭīpratiṣṭhā gehe 'syāḥ kriyatāṃ śiṣyavatsala,[इति] *गृहकृत्यमहत्तमः स्वकषणकामिकारो वा / त्वामियं नाथ गणिका निमन्त्रयितुमागता / घटीप्रतिष्ठा गेहे ऽस्याः क्रियतां शिष्यवत्सल |
| knarm_3.55,vitīrṇairbhavatā nityaṃ vaśīkaraṇacūrṇakaiḥ / asthiśeṣāḥ kṛtāste te yayā dhanikakāmukāḥ,वितीर्णैर्भवता नित्यं वशीकरणचूर्णकैः / अस्थिशेषाः कृतास्ते ते यया धनिककामुकाः |
| knarm_3.56,śmaśānakośaśapathaiḥ kṣīṇajihvākarādharā / tvadrakṣārakṣitaivaiṣā kāmukacchadmacāriṇī,श्मशानकोशशपथैः क्षीणजिह्वाकराधरा / त्वद्रक्षारक्षितैवैषा कामुकच्छद्मचारिणी |
| knarm_3.57,tailonmṛṣṭe manāksneho vadane na tu cakṣuṣi / veśyāyāḥ kṣīṇavitteṣu saṃkoco nāntyajātiṣu,तैलोन्मृष्टे मनाक्स्नेहो वदने न तु चक्षुषि / वेश्यायाः क्षीणवित्तेषु संकोचो नान्त्यजातिषु |
| knarm_3.58,yadi sadbhāvinī *vaiśyā yadi kālaḥ kṛpāparaḥ / acauro yadi kāyasthastadveśyāpyanurāgiṇī,यदि सद्भाविनी *वैश्या यदि कालः कृपापरः / अचौरो यदि कायस्थस्तद्वेश्याप्यनुरागिणी |
| knarm_3.59,veśyā / cakṣurvaidyo 'yamāyātastapasvī sarvasaṃśrayaḥ / kiṃśāruvartibhiryena sarvamandhīkṛtaṃ jagat,वेश्या / चक्षुर्वैद्यो ऽयमायातस्तपस्वी सर्वसंश्रयः / किंशारुवर्तिभिर्येन सर्वमन्धीकृतं जगत् |
| knarm_3.60,grīṣme 'kṣikopabāhulyādasya lagne śaratphale / sampūrṇaḥ kriyatāṃ yāgaḥ pāṇḍuvallīnirantaraḥ,ग्रीष्मे ऽक्षिकोपबाहुल्यादस्य लग्ने शरत्फले / सम्पूर्णः क्रियतां यागः पाण्डुवल्लीनिरन्तरः |
| knarm_3.61,iti cakṣurvaidyaḥ / nāpitaḥ śalyahartāyaṃ nṛṇāṃ yenopajīvinā / nītānyaṇḍāni durlepaiḥ sthūlasthālīpramāṇatām,इति चक्षुर्वैद्यः / नापितः शल्यहर्तायं नृणां येनोपजीविना / नीतान्यण्डानि दुर्लेपैः स्थूलस्थालीप्रमाणताम् |
| knarm_3.62,prākpratiṣṭhāpitā yena cāmuṇḍāmuṇḍakārthinā / *yo 'sau tasyāstvayā varṣadine yāgaṃ samīhate,प्राक्प्रतिष्ठापिता येन चामुण्डामुण्डकार्थिना / *यो ऽसौ तस्यास्त्वया वर्षदिने यागं समीहते |
| knarm_3.63,mūlyena mahatā dhīmānnāsāsaṃśleṣaṇāya yaḥ / māṃsapeṣīmapi chittvā dadāti svavadhūbhagāt,मूल्येन महता धीमान्नासासंश्लेषणाय यः / मांसपेषीमपि छित्त्वा ददाति स्ववधूभगात् |
| knarm_3.64,śalyahartā / ayañca taruṇībhāryo vaṇigvṛddho mahādhanaḥ / maithune śaktidāridryādvājīkaraṇamicchati,शल्यहर्ता / अयञ्च तरुणीभार्यो वणिग्वृद्धो महाधनः / मैथुने शक्तिदारिद्र्याद्वाजीकरणमिच्छति |
| knarm_3.65,lālinā srutanetreṇa vṛddhena śvāsakāsinā / ślathapralambaśiśnena taruṇī ramate katham,लालिना स्रुतनेत्रेण वृद्धेन श्वासकासिना / श्लथप्रलम्बशिश्नेन तरुणी रमते कथम् |
| knarm_3.66,ārūḍho 'pi rate yatnādutthānopahatadhvajaḥ / vṛddhaḥ prāpnoti no nidrāmṛṇaṃ dhyāyannivādhanaḥ,आरूढो ऽपि रते यत्नादुत्थानोपहतध्वजः / वृद्धः प्राप्नोति नो निद्रामृणं ध्यायन्निवाधनः |
| knarm_3.67,niṣpīḍitāntrasaṃkāśaśiśno 'pi suratotsukaḥ / hastaṃ dattvā bhage vṛddho nidhānamiva rakṣati,निष्पीडितान्त्रसंकाशशिश्नो ऽपि सुरतोत्सुकः / हस्तं दत्त्वा भगे वृद्धो निधानमिव रक्षति |
| knarm_3.68,māṃsakṣīraghṛtāhāraṃ kṛtvā vṛddho ratāśayā / rātrau vamati tatsarvaṃ bhajate vā viṣūcikām,मांसक्षीरघृताहारं कृत्वा वृद्धो रताशया / रात्रौ वमति तत्सर्वं भजते वा विषूचिकाम् |
| knarm_3.69,śuṣkacarmopamaṃ vṛddhaṃ madhuparke kṣaṇaṃ patim / sajane taruṇī dṛṣṭvā hrītā yāti rasātalam,शुष्कचर्मोपमं वृद्धं मधुपर्के क्षणं पतिम् / सजने तरुणी दृष्ट्वा ह्रीता याति रसातलम् |
| knarm_3.70,etena vṛddhavaṇijā dravyairvṛddhaviṭoditaiḥ / liptaliṅgena satataṃ dagdhevāyāsitā vadhūḥ,एतेन वृद्धवणिजा द्रव्यैर्वृद्धविटोदितैः / लिप्तलिङ्गेन सततं दग्धेवायासिता वधूः |
| knarm_3.71,sa eṣa bahunikṣepasaṃbhakṣaṇakṛtakṣaṇaḥ / draviṇāvaskarakṣetraṃ vaṇigvāsarataskaraḥ,स एष बहुनिक्षेपसंभक्षणकृतक्षणः / द्रविणावस्करक्षेत्रं वणिग्वासरतस्करः |
| knarm_3.72,nṛtyati vyādhikāleṣu kuṭilaḥ kalipannagaḥ / ajñātatṛṇakāṣṭhādivikrayī dravyanāmabhiḥ,नृत्यति व्याधिकालेषु कुटिलः कलिपन्नगः / अज्ञाततृणकाष्ठादिविक्रयी द्रव्यनामभिः |
| knarm_3.73,taruṇākāṅkṣiṇīṃ vṛddhaḥ priyāmavicalekṣaṇaḥ / so 'yaṃ nirīkṣate dūrānmṛṣṭaṃ bhojyamivāturaḥ,तरुणाकाङ्क्षिणीं वृद्धः प्रियामविचलेक्षणः / सो ऽयं निरीक्षते दूरान्मृष्टं भोज्यमिवातुरः |
| knarm_3.74,tasmātpauṣpikamāsādya kriyatāṃ mantrasaṃpadā / gṛhiṇī rāgiṇī yena labdhaśakteḥ prajāyate,तस्मात्पौष्पिकमासाद्य क्रियतां मन्त्रसंपदा / गृहिणी रागिणी येन लब्धशक्तेः प्रजायते |
| knarm_3.75,vṛddhavaṇik / ityādiśiṣyairāhvānaṃ śrutvā tena niveditam / sarvaṃ karomītyavadadbhrūvikārākulo guruḥ,वृद्धवणिक् / इत्यादिशिष्यैराह्वानं श्रुत्वा तेन निवेदितम् / सर्वं करोमीत्यवदद्भ्रूविकाराकुलो गुरुः |
| knarm_3.76,tato dinānte vipulāṃ kṛtvāgre śivakuṇḍikām / guruṇā saha te śiṣyāḥ papurbhuktottaraṃ ciram,ततो दिनान्ते विपुलां कृत्वाग्रे शिवकुण्डिकाम् / गुरुणा सह ते शिष्याः पपुर्भुक्तोत्तरं चिरम् |
| knarm_3.77,niyogilalanāḥ sarvāste ca tanmitrabāndhavāḥ / kapāleṣu taducchiṣṭaṃ *vamitvā bahuśaḥ papuḥ,नियोगिललनाः सर्वास्ते च तन्मित्रबान्धवाः / कपालेषु तदुच्छिष्टं *वमित्वा बहुशः पपुः |
| knarm_3.78,kaścidgātuṃ pravṛtto 'tha kaścidroditi sasvanam / kaścidvyāghūrṇate kaścitplavate kṛtaśūtkṛtiḥ,कश्चिद्गातुं प्रवृत्तो ऽथ कश्चिद्रोदिति सस्वनम् / कश्चिद्व्याघूर्णते कश्चित्प्लवते कृतशूत्कृतिः |
| knarm_3.79,kaścidatyantavaikalyaṃ nāṭayanbhaktisambhavam / niśceṣṭastiṣṭhati ciraṃ saṃprāptaḥ śavatāmiva,कश्चिदत्यन्तवैकल्यं नाटयन्भक्तिसम्भवम् / निश्चेष्टस्तिष्ठति चिरं संप्राप्तः शवतामिव |
| knarm_3.80,kaścidvilolasragdāmabhūṣito madanirbharaḥ / kṛtakaṇṭhagrahaḥ puṃsāṃ cucumba lalanā api,कश्चिद्विलोलस्रग्दामभूषितो मदनिर्भरः / कृतकण्ठग्रहः पुंसां चुचुम्ब ललना अपि |
| knarm_3.81,tataḥ kṣībo guruḥ kiṃ citsvakāvyaṃ deśabhāṣayā / vīṇāvaṃśaravodagraṃ kocchikāvādyakṛjjagau,ततः क्षीबो गुरुः किं चित्स्वकाव्यं देशभाषया / वीणावंशरवोदग्रं कोच्छिकावाद्यकृज्जगौ |
| knarm_3.82,athaikabhujamānandādudyamyaikena pāṇinā / gururnanarta dvābhyāṃ ca śanairutthāya cāsanāt,अथैकभुजमानन्दादुद्यम्यैकेन पाणिना / गुरुर्ननर्त द्वाभ्यां च शनैरुत्थाय चासनात् |
| knarm_3.83,tataḥ śiṣyāḥ samuttasthuraṭṭahāsaninādinaḥ / kṛtāṅganāpariṣvaṅgā visrastakaṭikarpaṭāḥ,ततः शिष्याः समुत्तस्थुरट्टहासनिनादिनः / कृताङ्गनापरिष्वङ्गा विस्रस्तकटिकर्पटाः |
| knarm_3.84,śanaiḥ prayāte rātryardhe vinaṣṭe dīpamaṇḍale / nirvibhāgo 'bhavatteṣāṃ raticakramahotsavaḥ,शनैः प्रयाते रात्र्यर्धे विनष्टे दीपमण्डले / निर्विभागो ऽभवत्तेषां रतिचक्रमहोत्सवः |
| knarm_3.85,prabhāte gururutthāya tvarayā kalaśapradaḥ / kṛtavadvidadhe sarvaṃ śiṣyairanyairnimantritaḥ,प्रभाते गुरुरुत्थाय त्वरया कलशप्रदः / कृतवद्विदधे सर्वं शिष्यैरन्यैर्निमन्त्रितः |
| knarm_3.86,jvarādikāle vaidyānāṃ śaratkāle niyoginām / puṣpakāle gurūṇāṃ ca hemapūrṇā vasundharā,ज्वरादिकाले वैद्यानां शरत्काले नियोगिनाम् / पुष्पकाले गुरूणां च हेमपूर्णा वसुन्धरा |
| knarm_3.87,athāviśatpṛthuśvāsaḥ kampamānaḥ sphuṭanniva / pārśvāvalokī puruṣaḥ paramāpto niyoginaḥ,अथाविशत्पृथुश्वासः कम्पमानः स्फुटन्निव / पार्श्वावलोकी पुरुषः परमाप्तो नियोगिनः |
| knarm_3.88,so 'bravīdadya rātryardhe gṛhakṛtyamahattamaḥ / rājarāśidhanaṃ bhūri hṛtvā yātaḥ sahānugaḥ,सो ऽब्रवीदद्य रात्र्यर्धे गृहकृत्यमहत्तमः / राजराशिधनं भूरि हृत्वा यातः सहानुगः |
| knarm_3.89,anuktvāpasṛte tasmiṃstatsambandhiniyoginām / palāyanavyatikaraḥ ko 'pi jāto gṛhe gṛhe,अनुक्त्वापसृते तस्मिंस्तत्सम्बन्धिनियोगिनाम् / पलायनव्यतिकरः को ऽपि जातो गृहे गृहे |
| knarm_3.90,capeṭotsphoṭitamukhastvatsvāmī bandhanaṃ bhaṭaiḥ / nītaḥ patatpurīṣo 'gre sa tāvatparipālakaḥ,चपेटोत्स्फोटितमुखस्त्वत्स्वामी बन्धनं भटैः / नीतः पतत्पुरीषो ऽग्रे स तावत्परिपालकः |
| knarm_3.91,yāvanno*lluñcitaśmaśrurbaddhvā tvamapi nīyase / tāvadrājabhaye ghore nītirasmin vidhīyatām,यावन्नो*ल्लुञ्चितश्मश्रुर्बद्ध्वा त्वमपि नीयसे / तावद्राजभये घोरे नीतिरस्मिन् विधीयताम् |
| knarm_3.92,iti bruvāṇe tanmitre taiḥ śiṣyaiḥ sahite gurau / tūrṇaṃ prayāte niḥśvasya niyogī duḥkhito 'vadat,इति ब्रुवाणे तन्मित्रे तैः शिष्यैः सहिते गुरौ / तूर्णं प्रयाते निःश्वस्य नियोगी दुःखितो ऽवदत् |
| knarm_3.93,aho nu kāladaurātmyādghoratā kiyatī kaleḥ / sādhavaḥ sarvathā naṣṭāḥ kaṣṭaṃ dharmo 'stamāgataḥ,अहो नु कालदौरात्म्याद्घोरता कियती कलेः / साधवः सर्वथा नष्टाः कष्टं धर्मो ऽस्तमागतः |
| knarm_3.94,ityuktvā sānugo yāvatpalāyanakṛtodyamaḥ / sa susrāva bhayānmūtraṃ tāvadetya bhaṭairvṛtaḥ,इत्युक्त्वा सानुगो यावत्पलायनकृतोद्यमः / स सुस्राव भयान्मूत्रं तावदेत्य भटैर्वृतः |
| knarm_3.95,sa rājñā hṛtasarvasvaḥ praklinno bandhane ciram / dhanena veśyayā svasrā mocito niragāttataḥ,स राज्ञा हृतसर्वस्वः प्रक्लिन्नो बन्धने चिरम् / धनेन वेश्यया स्वस्रा मोचितो निरगात्ततः |
| knarm_3.96,tato vibhavahīno 'sau jāpī svapnanirīkṣakaḥ / babhūva sarvapraṇataścāṭukāraḥ priyaṃvadaḥ,ततो विभवहीनो ऽसौ जापी स्वप्ननिरीक्षकः / बभूव सर्वप्रणतश्चाटुकारः प्रियंवदः |
| knarm_3.97,yo 'bhūdabhyutthitastabdho niyogī liṅgasannibhaḥ / adhikāraparibhraṃśātsa vṛddhavṛṣaṇāyate,यो ऽभूदभ्युत्थितस्तब्धो नियोगी लिङ्गसन्निभः / अधिकारपरिभ्रंशात्स वृद्धवृषणायते |
| knarm_3.98,adhikāramadāndhānāṃ dṛṣṭikopavatāṃ sadā / netranairmalyajananaṃ bandhanaṃ paramāñjanam,अधिकारमदान्धानां दृष्टिकोपवतां सदा / नेत्रनैर्मल्यजननं बन्धनं परमाञ्जनम् |
| knarm_3.99,yaḥ pādapatitānārtānpūjyānapyavamanyate / bhraṣṭādhikāraścaraṇau śakṛlliptau sa vandate,यः पादपतितानार्तान्पूज्यानप्यवमन्यते / भ्रष्टाधिकारश्चरणौ शकृल्लिप्तौ स वन्दते |
| knarm_3.100,aho bata muhūrtena bhavanti na bhavanti ca / palāladahanajvālācapalā diviraśriyaḥ,अहो बत मुहूर्तेन भवन्ति न भवन्ति च / पलालदहनज्वालाचपला दिविरश्रियः |
| knarm_3.101,svayamutthāya yātāyāṃ jāyāyāṃ nirdhano 'tha saḥ / babhrāma laulyanilayaḥ piṇḍārthī bandhuveśmasu,स्वयमुत्थाय यातायां जायायां निर्धनो ऽथ सः / बभ्राम लौल्यनिलयः पिण्डार्थी बन्धुवेश्मसु |
| knarm_3.102,rūkṣaḥ kṛśo 'timalinaḥ syūtadagdhapaṭaccaraḥ / piśāca iva duṣprekṣyo dinaireva babhūva saḥ,रूक्षः कृशो ऽतिमलिनः स्यूतदग्धपटच्चरः / पिशाच इव दुष्प्रेक्ष्यो दिनैरेव बभूव सः |
| knarm_3.103,tuṣāgnikuṇḍikātāpadagdhasphigvṛṣaṇodaraḥ / vātaśūlāpanodāya jānugrathitadāmakaḥ,तुषाग्निकुण्डिकातापदग्धस्फिग्वृषणोदरः / वातशूलापनोदाय जानुग्रथितदामकः |
| knarm_3.104,devadvijadhana*grāsajātakoṣṭhagalagrahaḥ / kṣutkṣāmakukṣiḥ śuṣkāsyaḥ patito 'vaskare bhraman,देवद्विजधन*ग्रासजातकोष्ठगलग्रहः / क्षुत्क्षामकुक्षिः शुष्कास्यः पतितो ऽवस्करे भ्रमन् |
| knarm_3.105,śvajagdhajānucaraṇaḥ prasravadbhūriśoṇitaḥ / kṛpārdrocchiṣṭabhugdattabhaktagolakanirvṛtaḥ,श्वजग्धजानुचरणः प्रस्रवद्भूरिशोणितः / कृपार्द्रोच्छिष्टभुग्दत्तभक्तगोलकनिर्वृतः |
| knarm_3.106,dagdhārdhakarpaṭīniryatsakeśavṛṣaṇadvayaḥ / bhasmapralipta*śīrṣāṃsavakṣaḥpārśvo gatatrapaḥ,दग्धार्धकर्पटीनिर्यत्सकेशवृषणद्वयः / भस्मप्रलिप्त*शीर्षांसवक्षःपार्श्वो गतत्रपः |
| knarm_3.107,pralapankāñcikākāṅkṣī kenaciddattamaṇḍakaḥ / prapāpālikayā ḍombabhrāntyā pāne tiraskṛtaḥ,प्रलपन्काञ्चिकाकाङ्क्षी केनचिद्दत्तमण्डकः / प्रपापालिकया डोम्बभ्रान्त्या पाने तिरस्कृतः |
| knarm_3.108,rajasvalāpalālena channāṅgastuhināgame / śarāvakarparādānakalahe yācakārbhakaiḥ / vahnipātraprahāreṇa dagdhabhrūśmaśrulocanaḥ,रजस्वलापलालेन छन्नाङ्गस्तुहिनागमे / शरावकर्परादानकलहे याचकार्भकैः / वह्निपात्रप्रहारेण दग्धभ्रूश्मश्रुलोचनः |
| knarm_3.109,caṇḍālaiḥ pretakāryeṣu laguḍairāhato 'sakṛt / paṅkaśāyī sa cukrośa sattratīrthāgravartmasu,चण्डालैः प्रेतकार्येषु लगुडैराहतो ऽसकृत् / पङ्कशायी स चुक्रोश सत्त्रतीर्थाग्रवर्त्मसु |
| knarm_3.110,nṛpurīṣapraṇāle 'tha patito 'sāvadhomukhaḥ / uccaiḥkṛtakaṭiḥ prāṇānutsasarja narādhamaḥ,नृपुरीषप्रणाले ऽथ पतितो ऽसावधोमुखः / उच्चैःकृतकटिः प्राणानुत्ससर्ज नराधमः |
| knarm_3.111,iti daurgatyatapasā prayātaḥ so 'sthiśeṣatāṃ / saśarīraḥ svayaṃ prāpto narakaṃ narakaṇṭakaḥ,इति दौर्गत्यतपसा प्रयातः सो ऽस्थिशेषतां / सशरीरः स्वयं प्राप्तो नरकं नरकण्टकः |
| knarm_3.112,evaṃ krameṇa śānteṣu niyogidivirāgniṣu / modate gatasantāpaḥ santoṣasubhago janaḥ,एवं क्रमेण शान्तेषु नियोगिदिविराग्निषु / मोदते गतसन्तापः सन्तोषसुभगो जनः |
| knarm_3.113,iti diviraniyogivrātaduśceṣṭitānāṃ kusṛticaritacarcā narmamālā kṛteyam / api sujanavinodāyombhitā hāsyasiddhyai kathayati phalabhūtaṃ sarvalokopadeśam,इति दिविरनियोगिव्रातदुश्चेष्टितानां कुसृतिचरितचर्चा नर्ममाला कृतेयम् / अपि सुजनविनोदायोम्भिता हास्यसिद्ध्यै कथयति फलभूतं सर्वलोकोपदेशम् |
|
|
